text:
Árligi aðalfundurin hjá CTD-Felagnum verður í samkomuhøllini á Føroya Studentaskúla og HF-Skeiði, leygardagin tann 25. februar kl. 17.00. Aðalfundurin byrjar við tveimum framløgum, ið vara í uml. 1 tíma í alt.
Hans Atli Dahl, Cand. Scient, Ph.D., hevur framløgu við heitinum "Tann føroyski arvurin - frá DNA til CTD", ið hann stutt lýsir soleiðis:
“Tann geografiska isolation hevur ført við sær at føringar eru eitt sokallað genetiskt isolat. Blandingin av einum lítlum tali av grunnleggjarum í kombinatión við isolatión í Norðuratlantshavi í øldir, við einum fólkatali undir 5000 fólk, hevur ført við sær at føroyska populatiónin er genetiskt sæð homogen. Hetta kann hava fyrimunir men eisini vansar. ì granskingarhøpi er hetta ein sera góður eginleiki - antin sæst sjúkan/eginleikin við høgum títtleika og oftani við lítlari genetiskari variatión ella als ikki. Hetta bílæt sæst serstakiliga í sokallaðum monogenetiskum sjúkum so sum CTD ella Cystiskari Fibrosu osfr. har orsøkin aftanfyri er grunda í víkjandi ílegur. Fyrimunurin er, at tá tann genetiska variatiónin er kend, so gevur tað møguleikar fyri nationalum screeningsprogrammum, har informatiónin síðani kann nýtast til eftirfylgjandi fyribyrging og viðgerð.”
Í sambandi við bachelor ískoytisútbúgvingina hjá teimum fýra sjúkrarøktarfrøðingunum, Jacobu Thomsen, Katrini á Lakjuni, Lisbet Jacobsen og Súsonnu Jacobsen, skrivaðu tær ritgerð um, hvussu sjúklingar uppliva at fáa staðfest og liva við CTD-sjúkuni í Føroyum, og hvønn tørv sjúklingurin hevur á sjúkrarøkt. Framløga av uppgávuni verður fyrsta punkt á skránni á aðalfundinum.
Skráin annars verður sambært lógum felagsins.
Til ber at tekna seg sum lim áðrenn fundin.
Við vón um fjølmenta luttøku
Nevndin


c: text/html

text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Jólakonsert í Vestmanna kirkju týskvøldið 12. des. kl. 19.00
08.12.2017
Stór og spennandi jólakonsert í Vestmanna kirkju týskvøldið 12. desember kl. 19.00.
Aftur í ár verður jólakonsert í Vestmanna kirkju. Enn einaferð verða tað bæði lokalir og uttanbýggja sangarar og tónleikarar, sum koma at syngja og spæla jólaløg í vøkru Vestmanna kirkju. Løtan er heilt serlig, ein kemur í jólahýr og gloymir myrkur og strongd, tí hendan løtan í kirkjuni, við tí góða og serliga tónleiki, vit her hoyra, minnir okkum um gleðina, sum varð fødd á jólum, tá Jesus kom í heimin. Vit skulu hugna okkum, vera glað og fegnast saman, Guð er upphav til allan tónleik, til allar góðar og kærleiksfullar løtur. So kom framvið, tak tær av løttum og njót eitt hugnaligt og ríkt kvøld saman við øllum hinum, sum eisini koma at lurta og syngja.
Í ár eru tað hesi, sum framføra:
Vestmanna kirkjukór undir leiðslu av Erlu Olsen
Kórið hevur 40 ára jubileum í ár. Hetta er kvinnukór, sum syngja bæði sálmar og sangir. Kórið er mannað við góðum og sterkum røddum, sum í áratíggju hava frøtt oyru okkara við vøkrum sangi.
Kirstin Johannesen
Ein kend lokal songkvinna, sum hevur verið virkin í mong ár. Vit gleða okkum at hoyra hana enn einaferð syngja fyri okkum við síni vøkru og mjúku rødd.
Vár Isaksen
Ein sera ung vestmanna genta, sum hevur eina serliga og sera vakra rødd. Hon er júst byrjað at syngja alment, og vit gleða okkum til at hoyra hana fyri fyrstu ferð í Vestmanna kirkju.
Ólavur og Holgar
Ein kendur vestmaður saman við einum villmanni úr Sørvági, sum ikki er minni kendur. Teir framføra saman í løtuni, og hava eina sera áhugaverda skrá. Tveir royndir og sera dugnaligir tónleikarar, sum heilt víst eru verdir at lurta eftir.
Christina Eriksen
Enn eitt nýtt navn á tónleikarapallinum í Vestmanna, ein, sum er við at koma fram sum sangari. Við sær hevur hon guittarleikara. Vit frøðast um at fáa høvi til at hoyra Christinu á jólakonsertini í ár.
Halleluja Sofus Hansen
Halleluja Sofus er føroyskur croonari nr. 1, so er tað sagt. Hann hevur ikki tørv á so nógvum orðum, kendur sum hann er fyri sína framúr góðu rødd.
Evi Tausen
Fyri fyrstu ferð í Vestmanna kirkju, hóast hon er sera kend songkvinna í Føroyum og úti í heimi. Evi er country sangarinna við stóra C. Hon er í holtur við nýggja fløgu, og í ár hevur hon játtað at koma á vitjan í Vestmanna, so eisini vit kunnu hoyra hennara tulking av jólasangum.
Magni Christiansen
Shakin Magni Christiansen, ein av bestu sangarum vit eiga, og føroya besti rockari! Kendur m.a. fyri sína frálíku Shakin Stevens tulking. Magni kann seta lív í alt, eisini vestmenningar:) Vit eru sera fegin um, at hann aftur í ár er at hoyra í Vestmanna kirkju, til hesa stóru og hugnaligu jólakonsert.
Konsertin er ókeypis, og øll eru vælkomin! Høvið verður at geva eina peningagávu til "Í menniskjum góður tokki". Tað, sum inn kemur, fer óskert til átakið.
Vælkomin týskvøldið 12.12. kl. 19.00.
Vestmanna kirkja
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)

robotstxt: allowed

filter: keep


text:
Samtyktir gjørdar á bygdarráðsfundi mánadagin 30. mei 2016.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
1.
Samtykt bleiv við aðru viðgerð at veita eykajáttan á kr. 385.144,00 til Bú- og Heimatænastuna í Suðuroy
fyri árið 2015.
2.
Ársroknskapurin hjá Porkeris Kommunu fyri árið 2015 bleiv gjøgnumgingin.
3.
Samtykt varð at bjóða út arbeiði til gerð av bingjuplássi.
4.
Samtykt varð at takað av tilboðnum frá Tangavirkinum uppá hegn til skúlan.
5.
Samtykt varð at geva byggiloyvi á matr.nr. 22a og 22c. samb. tekningum og byggjast skal samb.
byggisamtyktini.
6.
Samtykt varð at keypa tvær kopimaskinur, eina til kommunuskrivstovuna og eina til skúlan.
7.
Kunnað varð um skattainntøkuna fyri apríl 2016.
8.
Samtykt varð at hava tiltakið ” Ung í arbeiði 2016 ”.
9.
Samtykt varð at geva loyvi til at Skemmukrambúðin fær hita frá gomlu kommunuskrivstovuni og at ein
teljari verður settur á hitaleiðina.
Porkeris Bygdarráð.


text:
natúrfilosofiTilfeingiPosted by Magnus Gaard Tue, February 19, 2013 20:24:19
Vitugi ravnurin
Ein av trupulleikunum við Darwinismuni er, at ástøðið ikki gevur hinum einstaka skapninginum, nakra ávirkan á sína egnu menning. Vit skulu bara fáa nógv avkom, so er okkara leiklutur í lívmenningini útinntur. Ein annar trupulleiki við Darwinismuni er, at okkara kensluliga samband við restina av náttúruni manglar frágreiðing. Eg eri sannførdur um, at okkara kensluliga samband við dýr og plantur er tengt at okkara evnið, at seta okkum sjálv í teirra stað. Jú meira dýr og plantur líkjast okkum, jú størri verður okkara samkensla við teimum. Tann vísindaligi hátturin at greiða frá fyribrigdum í náttúruni vekir ikki samkenslu við dýrum og plantum. Tað er t.d. strangliga bannað, at nýta teleologiskar frágreiðingar í náttúruvísindini. Ravnurin er ikki vitugur, og lógvin er ikki syrgin. Tey svara einans aftur uppá biokemisk og alisfrøðilig tekin í teirra umheimi.
Mikkjal á Ryggi skrivar í lýsingini av ravninum í Fuglabókini frá 1951
”Ravnur er heldur vakur fuglur. Búni hansara skyggir bláur og grønligur. Flogið er lætt og bæriligt. Hann er sera vitugur og varin, flýgur altíð av reiðrinum áðrenn fólk nærkast”.
Mikkjal á Ryggi var sera áhugaður í náttúruni og skrivaði, umframt sálmar og yrkingar, eisini nógv um náttúruna. Tá ið tú lesur lýsingarnar hjá Mikkjal á Ryggi í fuglabókini, og eisini tær hjá Sverra Patursyni í Fuglar og fólk sæst ein inniligur og skaldsligur háttur at lýsa náttúruna, sum ikki sæst longur. Lýsingar av náttúruni eru nú á døgum oftast náttúruvísindaligar. Broytingin frá einum romantiskum til eina meira tøkniliga náttúruvísindaliga náttúruáskoðan er eftir mínum tykki sera áhugaverd og ikki lítið viðkomandi fyri lívfrøðingar nú á døgum.
Í eini tílíkari náttúruáskoðan, sum tann hjá Mikkjal á Ryggi er, verða dýr og plantur lýst við menniskjans eginleikum. Ravnurin er vitugur og varin, skrivar Mikkjal á Ryggi. Hesi orð, hóast ógvuliga sigandi og vøkur, mugu hóast alt vera ein beiskur biti í munninum á einum Ný-Darwinisti. Ein ravnur kann ikki vera vitugur og varin, dýr hava fyri so vítt onga ætlan við tí tey gera. Eginleikin, ið Mikkjal á Ryggi kallar at vera ”vitugur og varin” er einans tað, at nervalagið hjá ravni ikki finnur ró fyrr enn hann er komin burtur frá ein og hvørjum vanda í lúrir. Hvussu ber tað so til, at nervalagið hjá ravni er so hóskiligt, at tað ikki finnur ró fyrr enn ravnurin er tryggur? kundi onkur so av røttum spurt. Nú svarar ný-darwinisturin við vissu, at tað er orsaka av natúrligum úrvali (Natural selection). Um vit hyggja eftir ástøðinum hjá Darwin, er tað lívfrøðiliga margfeldi av verum í alskyns skapi og við alskyns eginleikum íkomið av einari ovframleiðslu av verum, sum allar kappast um búøkini har tær eru. Tað natúrliga úrvalið ruddar upp í ovframleiðsluni. Soleiðis doyðu allir teir ravnarnir pisuleysir, ið ikki høvdu eitt so miðvíst nervalag - ella skuldu vit sagt, vóru so vitugir. Natúrliga úrvalið fær á henda hátt tillagað allar verurnar á jørðini til tað livna og tað ólivna umhvørvið rundan um tær. Hettar er ein ómetaliga góð og hvøss frágreiðing - ongin ivi um tað; men tó hoyri eg til tey, sum ongantíð heilt hava funnið tankanum nøgdsemi í hesari frágreiðing, og trúgvi mær tá eg sigi, at alt sum nýmótans lívfrøðingar síggja av undrunarverdum fyribrigdum í náttúruni verður greitt frá á sama hátt. Ja! sjálvt fyribrigdi í menniskjalívinum. Tá ið politikarar gera ”cost benefit” analysur, ella ávísir politikarar royna, at gera sínar politisku grundgevingar til náttúrulógir í sínum óendaliga tosi um kapping og tillagingar. Politiska spekin hjá Adam Smith, sum áðurnevndu halda seg til, er í veruleikanum skriva í 1776, ið er meira enn 80 ár áðrenn Origin of species kom út. Og samfelagið Darwin livdi í var sera borgarligt og í ein stóran mun merkt av tonkunum hjá m.a. Adam Smith. Í staðin fyri at gera libralismu til eina náttúrulóg, hevði tað verið meira áhugavert og rættari, at hugt eftir, hvørja ávirkan samfelagið Darwin livdi í hevði á hansara hugsanir um náttúruna.
Orsøkin til, at eg ongantíð havi kunnað góðtikið frágreiðingina um natúrligt úrval sum einsamalla frágreiðing uppá menningina av lívinum á jørðini er einføld. Ovframleiðsla av lívverum, og kapping um pláss kann ikki hava verið til staðar, tá ið lívið íbirtist á jørðini fyrstu ferð. Ein rættulig menningarlæra má eisini kunna greiða frá, hvussu tað natúrliga úrvalið kom til, tí tað fær bert verið til, um dýr og plantur eru miðvís. Har má í øllum førum vera ein ella onnur stremban eftir at fáa avkom, um nakað skal verða at velja í . So kanska er ravnurin vitugur hóast alt.
Sæð í hesum ljósinum gerst tað natúrliga úrvalið ein konservativ heldur enn ein skapandi megi; sum ruddar upp í onkrari meira skapandi megi í náttúruni.
- Comments(0)//bloggur.magnusgaard.com/#post0


text:
Lounge
Lounge innbúgv í alskyns litum og sniði, bæði til skrivstovuna, móttøkuna, og heimið. Inventar Tænastan veitir lounge innbúgv frá trimum ymiskum veitarum. Hesir veitarar eru:
Við at klikkja á ein av faldarunum niðanfyri kanst tú blaða ígjøgnum úrvælið. Allir upplýstu prísir eru vegleiðandi u/mvg.
Myndirnar ið vístar eru niðanfyri, vísa stórsta partin av okkara úrvæli, tó er hetta ikki goymlsuvøra. Kundi tú hugsað tær okkurt annað, kanst tú seta teg í samband við Inventar Tænastuna.
[Fyrivarni verður tikið fyri villum]
Trýst á mynd fyri fulla stødd.


text:
NAX skipar ymiskum túrum við skjóttgangandi báti. Túrarnir vera skipaðir í samstarvið við viðskiftafólkið eftir tørvi, áhuga og ynski.
NAX eigur tveir skjóttgangandi RIB bátar, SCORPION og EAGLE.
Niðanfyri eru hugskot á túrar, ið NAX skipar fyri.
Uppliva ta vøkru Nólsoy frá sjónum, har luttakararnir síggja tey stórbæru bjørgini, hellir og stakkar. Nólsoy hevur eitt ríkt fuglalív. Í fuglabjørgunum býr ein av heimsins størstu stovnum av Drunnhvíta (50.000 pør).
Siglt verður runt Borðuna har vitin og húsini hjá vitapassaranum standa. Trý húski búleikaðist einaferð í húsinum, men nú er fólkatómt.
Túrurin er við skjóttgangandi báti og ferðaleiðari greiður frá søgum um íbúgvar og oynna.


text:
Bøkurnar til upplesturin 12/11-18/11.2018
Skrásett til Norðurlendsku bókmentavikuna 2018
0 2 6 3
Áland (8)
Danmark (100)
Finnland (19)
Føroyar (4)
Grønland (1)
Ísland (14)
Litava (1)
Noreg (49)
Svøríki (67)
Annað land (0)
Sosialir miðlar
Fylg okkum á Facebook: Nordisk litteraturuge
Instagram: @nordisk_litteraturuge
Afturmelding
Vit vilja fegin fáa viðmerkingar til ársins tiltak! Skriva til umsitingna við bæði lov og last.
Norðurlendsk bókasavnsvika verður til Norðurlendsk bókmentavika í 2018!
Í 2018 skifta vit navn til Norðurlendsk bókmentavika og geva við hesum enn fleiri skúlum, skúlabókasøvnum, dagstovnum og øðrum mentanarstovnum møguleika at fáa lut í tiltakinum.
Tak lut í Instagram-kappingini 2017 við tínari vinalagsmynd. Inkomnu myndirnar sært tú her. #nordisklitt og #nordisklitt18


text:
Tað var ein heilt serlig uppliving, tá eg og eini 100 onnur vóru savnaði í Reinsarínum til fyrstu av trimum jólakonsertum hjá serstakliga væl spælandi bólkinum Bjøllubandin. Í kvøld vóru gestirnir Guðrið Hansdóttir, Hallur Joensen og Høgni Lisberg, men sum ein eyka kalendaragáva fingu vit eisini Jessicu, dóttir Hall við eini vakrari útgávu av “Oh Holy Night”.
Tiltakið hevði nógv hæddarpunkt, og ringt er at koma uttan um “Sleturokk”, har teir báðir Bjøllubandittarnir Benjamin Petersen og Knút Háberg Eysturstein sungu, ella “A Spaceman Came Travelling” hjá Chris De Burgh og “Santa Claus is Coming to Town”, sum Høgni Lisberg tulkaði meistarliga.
Men einki av hesum er dagsins gáva í dag, ístaðin er tað eitt annað absolutt hæddarpunkt: deiliga løtan, tá Guðrið Hansdóttir bjóðaði Halli Joensen á pallin, og tey saman sungu “Blue Christmas”, eg pilkaði telefonina úr lummanum og filmaði løtuna, her er hon:
<
Góðu fittu Nudlalesarar
Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Í gjár seinnapart fundaðist eg á Reinsarínum í Tórsgøtu. Niðrið undir vandi Bjøllubandin saman við fyrst Høgna Lisberg og síðan Guðrið Hansdóttir.
Hóast eg sat uppi á loftinum, og hóast ljóðið ivaleyst ikki var endaliga gjørt, so ljóðaði tað einastandandi vakurt. Guðrið sang sum ein eingil, og Bjøllubandin er framúr.
Stuttligt at hugsa sær, at fyri nøkrum fáum mánaðum síðan, hevði Havnin ikki sítt egna spælistað, og nú er hetta spælistað katalysator fyri nøkrum so fantastiskum, sum hesum jólakonsertunum, har tú hevur nakrar av okkara fremstu tónleikarum: Benjamin Petersen, Knút Háberg Eysturstein, Per Ingvaldi Højgaard Petersen og Mikael Blak, ið agera húsorkestur í trý kvøld, og hvørt kvøldið hava teir so tríggjar jólastjørnur við sær.
Í kvøld er tað so Guðrið Hansdóttir, Høgni Lisberg og sjálvur kontrikongurin Hallur Joensen, hvussu feitt er tað ikki. Á veg út av fundinum í gjár kom eg framvið pallinum, har vaktarskiftið var, Guðrið var liðug at venja og Hallur kom á pallin. Eg náddi líka at hoyra hann syngja eina einkulta reglu av einum jólasangi, áðrenn eg fór oman til bilin við vón um, at parkeringsvørðarnir vóru í jólahýri.
Tað vísti seg, at teir høvdu lagt mær eina jólagávu undir viskaran, men jólaliga íblástur av deiliga tónleikinum, megnaði eg ikki so frætt sum at ilskast inn á meg sjálvan um hetta.
Mánadagin var eg aftur gestur í Brunsj fyri at ummæla fløguna “Call For a Revolution” hjá Høgna Lisberg. Hetta er 6 fløgan hjá Høgna, og alla tíðina hava vit uppliva eina búnan, og tað gera vit aftur her.
Aftur hesaferð er fløgan framleidd av Høgna og James Thomas, ið eisini framleiddu Haré Haré og Con Man. James Thomas ljóðblandaði eisini føroysku stuttfløguna, ið Høgni gav út í fjør. Teir báðir rigga ótrúliga væl saman, so tað er gleðiligt at samstarvið heldur fram.
Nú havi eg verið so heppin, at hoyrt Høgna spæla tvær konsertir seinastu vikurnar, fyrst í Reinsarínum við fullum bólki, konsertin var heilt framúrskarandi góð. Hetta var fyrstu ferð, at eg hoyrdi flestu løgini, so eg fekk eitt fyrsta inntrykk, sum var live.
So hoyrdi eg hann aftur á Hoyma nú leygarkvøldið, har útrykkið var barberað niður til Høgna á sang og gittar og Benjamin Petersen á gittar og kór. Nú hevði eg lurta eftir útgávuni í yvir eina viku, so nú kendi eg løgini nógv betur. Men hetta at uppliva tónleikin so naknan ger, at man fær eitt heilt annað inntrykk av løgunum, og man sær betur, hvussu væl tey halda sum løg.
Seinastu tvær útlendsku fløgurnar hjá Høgna hava verið heilt fantastiskar, men eisini ræðuliga framleiddar, har Høgni og James Thomas hava spælt flestu ljóðføri sjálvir. Hesaferð er tað øðrvísi, nokk fyri fyrstu ferð nakrantíð hevur Høgni fingið ein bólk, sum livur upp til potentialið hjá Høgna, eg haldi serliga at konsertin í Reinsarínum vísti tað.
Høgni spældi á G! í sambandi við Con Man útgávuna, eg haldi, at tað var í fjør. Tá hevði hann Jan Rúna Poulsen og Knút Háberg Eysturstein við sær, tað var eisini ein framúr framførsla. Nú hevur hann so bygt víðari á tann bólkin, har Benjamin Petersen og Mikael Blak eru komnir við.
Hetta er ein heilt framúrskarandi manning, og Høgni hevur so valt at arrangera løgini saman við teimum (tó ikki Benjamin), at jamma seg til úrslitið, og tað riggar væl, og gevur løgunum nakað eyka, í mun til seinastu útgávurnar, har tónleikurin er bryggjaður saman við James Thomas í upptøkuhølunum.
Eg haldi, at tónleikurin er nokkso tvíbýttur á hesari útgávuni, og tað er hann sum so hjá Høgna á seinastu nógvu útgávunum, vit hava balladurnar, ið eru vakrar og inniligar, og so hava vit eitt slag av modernaðum og ræðuliga funky soul rokki uppá tann feita mátan.
Tað hoyrist væl á tónleikinum hjá Høgna, at hann er trummuleikari, hetta er ordiliga rútmiskur tónleikur, beatið hevur nógv at siga.
Tekstheimurin er heilt óluksáliga politiskur, men tað hevur hann verið á nógvum av hansara seinastu útgávum, men kanska serliga tittulin “Call for a Revolution” penslar tað út hesafeð.
Lagið er sera funky og livandi. Tað er fyrsta lag á fløguni og hevur eina áhugaverda byrjan har lagið akkurát sum verður vundið í gongd og finnur fótafestið, ið er ræðuliga feel good, næstan Gorillaz kent. Men teksturin er ultra politiskur, ein regulerur kampsangur, ordiliga 60 ára kent, men í sera modernaðum hami. Hetta átti at verðið slagsangur hjá anti Wall Street rørsluni.
Hann tosar um The Tower í fleiri sangum m.a. tí fyrsta og næsta, ið er tey í tornunum, ið bestemma, eg kann bara ímynda mær, at hann tosar um háhús, har kapitalistarnir sita og bestemma yvir okkum. Hann nevnir t.d. eisini Anonymous, felagsskapin av teldusnýkum, ið berjast fyri opinleika og móti órættvísi. Hann sigur:
“Raise Your voices and take what’s yours all you anonymous.”
Sjálvandi kann tað vera øll okkum andlitsleysu, ið eru finnir í leikinum hjá kapitialistunum, men eg haldi ikki, at tvítýdningurin er ótilvitaður.
Føroyska EP’in hjá Høgna Lisberg er ikki so popput og ikki líka fangandi, sum tvær tær undanfarnu fløgunar. Hesaferð hevur Høgni sjálvur framleitt fløguna, men hevur latið sín fasta framleiðara ljóðblanda og mastra hana.
Á fløguni spæla Knút Háberg Eysturstein og Jan Rúni Poulsen við, teir eru í løtuni eisini bólkurin, ið Høgni brúkar á konsertum, og rigga teir heilt øgiliga væl. Eisini er ein frálík strúkara kvartett við.
Fløgan fekk 4 av 6 stjørnum
Á fløguni eru tað serliga løgini Fólkið í sprekkunum og Minnið, ið skarða framúr, hetta og mangt annað tosaði eg við Eyðfinn Jensen um, tá eg ummældið fløguna í Brunsj.
Hetta er eitt gamalt lag, eg veit ikki hvussu gamalt sjónbandalagið er, men tað er so lagt út á Youtubekanalina hjá Høgna Lisberg í hesari vikuni. Lagið er so frálíkt, og tað onkursvegna sera einfalda sjónbandalagið ger tað bara betur.
Onkuntíð dettur men um okkurt á alnetinum, ið sigur yeah! Sumt er somkið gott, at tað er vert at deila við tykkum. Hetta eru sunnudagsbitar.
Nýggjasta fløgan hjá Høgna Lisberg er ein so behagilig uppliving, at eg bara havi hug at hoyra hana umaftur og umaftur. Enn eitt meistaraverk frá dámliga clickhazinum, ið blívur við at seta eitt hægri støði fyri føroyskan tónleik.
Tað fór ongantíð at vera nemt hjá Høgna Lisberg at fylgja frálíku Haré Haré upp. Tann fløgan er ein tann besta føroyska útgávan nakrantíð, og flutti Høgna frá at vera eitt lovandi og spennandi listafólk, til eitt av okkara allar fremstu tónleikanøvnum.
Men við Con Man hevur Høgni livað upp til allar vónirnar og hevur skapt eitt frálíkt verk, ið er so einastandandi gott. Her eru brágóð løg, sum tittullagið Con Man, lívliga Who’s Gonna Save You Now, The System og Tip Of The Iceberg og so onnur løg, sum vinna við tíðini. Øll halda tey enn eftir nógvar gjøgnumlurtingar, og talan er í hesum førinum veruliga um nógvar gjøgnumlurtingar.
Á hesari fløguni heldur Høgni fram við samstarvinum við framleiðaran James Thomas, ið hann eisini samstarvaði við á Haré Haré, og eins og á Haré Haré eru tað eisini teir báðir, ið spæla øll ljóðføri. Eitt lítið undantak er tó, celloin á lagnum Rats, ið Andreas Restorff spælir.
Talan er um tveir so fantastiska musikalskar menn, ið tykjast at hava funnið eina felags visjón. Tá hendan visjón er somikið fantastisk, er tað ivaleyst ein fyrimunur, at teir eisini standa fyri at fremja hana í verki. Hvør tóni og hvørt slag tykjast at vera fullkomiliga, soleiðis sum tað helst skal vera.
Con Man er fjølbroytt, tónleikurin skiftur millum tey friðarligu løgini, tey ráu rokkløgini og okkurt, sum er mitt ímillum. Hetta er ikki líka funky, sum Haré Haré var, men tónleikurin akkurát líka nógv drivin av rútmu. Um tað er bakgrundin hjá Høgna sum trummari, ið spælir inn, veit eg ikki. Men tónleikurin hjá honum er øgiliga rútmiskur, kanska ein løgin útsøgn, men tú verður nærum fysiskt drigin gjøgnum løgini, óansæð um talan er um ótrúliga vakra lagið Under Streetlights, næstan soulkenda The System ella tey ágangandi Con Man og Who’s Gonna Save You Now.
Hóast fløgan er øgiliga fjøbroytt, hongur hon sera væl saman og ljóðar sum ein heild. Næstan øll løgini standa sera sterk, og skal man tosa um hæddarpunkt, so hevur man skjótt gjørt ein lista við 8 av teimum 10 løgunum. Hóast eg eftir einar 20-25 gjøgnumlurtingar royni at velja ímillum Con Man, Who’s Gonna Save You Now, The System, Under Streetlights, Tip of the Iceberg, Rats og Here We Go Again, ja, sjálvt ófrættakenda Flags & Bagpipes, ið sum so er meira ein ljóðmynd enn eitt lag, so finni eg ikki yndislagið, tí tey øll eru so góð. Einastu løgini, ið onkursvegna ikki eru heilt líka sterk, eru tey bæði sera friðarligu Long Walk og Sea of Mercy, ið tó bæði eru vøkur løg.
The Con Man er uttan iva ein tann besta útgávan eg havi ummælt í mínari tíð, sum ummælari.
Tónleikurin hjá Høgna hevur verið spældur rættiliga fitt í donskum útvarpi, og serliga lagið Just Dig hevur verið nógv at hoyrt, men, at tað var so væl dámt, kom eitt sindur óvart á meg. Fólk veruliga svingaði og sang við, tá Høgni og bólkurin spældu hetta festliga kontrikenda lagið. Hetta var kanska tann løtann, har Høgni hevði allar best fatur í áskoðarunum. Hetta hóast tað bert var næsta lagið á skránni. Tá frásøgumaðurin beyð Høgna vælkomnan á pallin, var teltið rættiliga fult av fólki, hóast tey ikki noyddust at trokast
Orka stríddist móti ljósinum í stóra teltinum og vánalig fyriskipan oyðilegði tíanverri í stóran mun eina konsert, ið kundi havt verið so góð, tí Orka spældi hamrandi væl.
Manningin í Orku er skiftandi, og á hesari konsertini var serliga áhugavert, at bæði Høgni Lisberg og Uni Árting, sum hava býtt trummu- og slagverkleiklutin millum seg seinastu tíðina, vóru við. Teir bukaðu sum øðrir á tunnur og rusk, larmurin var so orkufyltur, at tú illa kundi annað enn at verða bergtikin.
Ólavur Jákupsson er sangari í Orku fyri tíðina. Hann er mentur nógv sum sangari, og sum oddamaður, og kom serstakliga væl frá framførsluni.
Orka spældi væl, og ljóðmyndin er øgilig og stór, ja, ógvislig er nokk rætta orðið. Løgini, sum flest øll vóru av Óró fløguni, ljóðaðu fesk og høvdu eina uppaftur størri megi enn á fløguni. Stóra hittið Fjøllini standa úti riggaði eisini væl í hesari útsetingini.
At Orka er ein bólkur, sum í líka stóran mun er ein uppliving fyri sjónina, sum hoyrndina vita øll, ið hava sæð bólkin spælt, men fyri áskoðararnar í Flagstjaldinum í nátt var sjónparturin kliptur vekk. Meðan bólkurin spældi var alljóst úti í tjaldinum, so showið á pallinum var meira ella minni ósjónligt fyri flest øll.
Stóra Flagstjaldið hevur ljós undir loftinum, ið verða tendra millum konsertirnar. Tað vóru tey eisini áðrenn konsertina hjá Orku. Hesi ljós eru við til at flyta fokus av pallinum, meðan ljóðroyndir eru, og tað riggar væl. Men í mun til aðrar konsertir, vórðu ljósini ikki sløkt, tá Orka fór á pallin. Hvør eigur feilin, skal eg ikki gera meg klókan uppá, men avleiðingin var oyðileggjandi fyri showið, ið var sera ósjónligt fyri flestu áskoðararnar. Eg fór heilt fram til pallin eina løtu, og tá var upplivingin munandi betur.
Hóast nógvar áheitanir til fyriskiparar og ljósfólk, gekk øll konsertin áðrenn ljósið endiliga varð sløkt í eykalagnum hjá bólkinum. Tá ljósið varð sløkt gjørdist beinanvegin nógv betur lív í fjøldini. Ein staðfesting av, hvussu keðiligt tað hetta ósketnið var.
Høgni Lisberg átti tað truplu uppgávuna, at fara á stóra G! pallin, eftir at Frændur høvdu staðið fyri einari av mest hugnaligu fólkaveitslunum á G! nakrantíð. Men meðan Frændur vóru fólksliga hæddarpunktið, so má konsertin hjá Høgna Lisberg metast sum eitt tónlistarligt hæddarpunkt á G!.
Eingin føroyskir listamaður hevur verið ígjøgnum so stóra listarliga menning seinastu árini sum Høgni. Hann hevur flutt seg frá singer songwriterstílinum á fyrstu útgávuni, yvir í popprokk á aðru útgávuni og nú yvir í okkurt slag av funky-rútmu-poppi, og hesin rútmiskt spennandi stílurin við nógvum effektum á røddini klæðir Høgna væl. Eg havi áður í ummæli av nýggjastu fløguni hjá Høgna staðfest, at hon er eitt meistaraverk og klár til at gerast hansara altjóða gjøgnumbrot, og áhugin fyri Høgna m.a. á Billboard vitnar um, at henda forsøgn ikki er burturvið.
Men Høgni hevur áður havt torført við at liva upp til fløguútgávurnar á konsertum. Men hetta var eingin trupulleiki á G!. Høgni Lisberg, Brandur Jakobsen og Jens L. Thomsen mannaðu lítla bólkin hjá Høgna, ið er munandi skerdur í mun til bólkin, ið Høgni áður hevur havt við sær, og lat tað verða sagt, at skerjingin í bólkinum hevur fingið tað besta burtur úr teimum, ið eru eftir. Tí Høgni Lisberg hevur ikki verið betur.
Høgni syngur betur enn nakrantíð og spælir væl á kassagittaranum, meðan Brandur stórtrívist á trummunum, ið eru so øgiliga sentralar í nýggja stílinum hjá Høgna, og so er tað Jens L. Thomsen, ið skiftir millum bassin, tangentar og ymiskar ljóðmaskinur, og vísir sítt tónlistarliga flogvit.
Hæddarpunktini á konsertini vóru nógv, ja, so nógv, at tað er torført at taka nakað lag frammum hini. Tó var útsetingin av Exit, rættiliga óvænta og ræðuliga feit. Tað ljóðaði nærum sum ein glað, funky og jalig útgáva av Rage Against The Machine.
Tað vóru ikki nógv fólk á sandinum, tá Høgni byrjaði at spæla, men tónleikurin lokkaði fólk til sín, og móti endanum á konsertini var heilt nógv fólk framman fyri pallin.
Rættiliga nógv fólk var komið saman at hoyra Høgna Lisberg, tá hann fór á pall á Roskilde Festivalinum í gjárkvøldið, og tey sluppu at uppliva Høgna og bólkin veruliga fáa lív í fjøldina.
Roskilde Festivalurin er eitt risastórt runudýki, allastaðni eru stórir hylar og tey, ið ikki eru í stivlum ella regnklæðum eru at kroppi. Sambært DMI verður veðrið tað sama heilt fram til leygardagin, og longu sunnudagin verður aftur regn. Tí verður hetta mest sannlíkt tann vátasti Roskilde Festivalurin nakrantíð. Hóast hetta eru ivaleyst omanfyri 50.000 fólk longu komin út á kampingøkið, har tey royna at stuttleika sær so væl, sum nú einaferð ber til í hesum veðrinum. Stóra tónleikaøkið letur upp hósdagin, og tá bjóðar festivalurin eina ta bestu tónleikaskránna nakrantíð.
Teir fyrstu dagarnir eru mest av øllum eitt ball, har einans tann eini pallurin er opin. Pavillion Junior er ein pallur, har sonevnd upcoming nøvn royna seg. Í gjár vóru seks tílík nøvn á skránni, og heiðurin at lata pallin aftur átti Høgni Lisberg.
Kroka til Høgna
Pavillion Junior er eitt av teimum fáu plássunum á festivaløkinum, sum í løtuni er undir taki. Har kanst tú turrskøddur standa og lýða á nøkur av teimum mest spennandi nýggju nøvnunum á tónleikapallinum í løtuni. Um tað var tankin, um at standa turrur eina løtu, ella tónleikurin hjá Høgna, sum dróg tey nøkur túsund fólkini, ið vóru komin saman í Pavillion Junior, tað kunnu vit bert gita um, men Høgni fekk væl fatur í teimum, og í onkrum løgum sungu heilt nógv við.
Svingaði væl
Tónleikurin hjá Høgna hevur verið spældur rættiliga fitt í donskum útvarpi, og serliga lagið Just Dig hevur verið nógv at hoyrt, men, at tað var so væl dámt, kom eitt sindur óvart á meg. Fólk veruliga svingaði og sang við, tá Høgni og bólkurin spældu hetta festliga kontrikenda lagið. Hetta var kanska tann løtann, har Høgni hevði allar best fatur í áskoðarunum. Hetta hóast tað bert var næsta lagið á skránni. Tá frásøgumaðurin beyð Høgna vælkomnan á pallin, var teltið rættiliga fult av fólki, hóast tey ikki noyddust at trokast
Frásøgumaðurin spurdi um nakrir føroyingar vóru til staðar, og hóast nakrar hendur fóru upp í loft, so var stuttligt at síggja, at Høgni hevði savnað nógvar ferðir fleiri danir og útlendingar til konsertina enn føroyingar.
Ov spakuligt
Teir løgdu fyri við einum nýggjum lagið, ið væntandi verður á komandi fløguni hjá Høgna. Side Of The Road er arbeiðsheitið á tí. Hetta er eitt rættiliga blueskent lag, rættiliga standard. Tað var væl spælt, og Høgni sang tað somuleiðis væl, men á onkran hátt var tað eisini rættiliga keðiligt. Fyrsta inntrykkið er, at hetta mundi vera eitt tað keðiligasta lagið, ið Høgni hevur skrivað higartil. Fólk vóru tó rættiliga væl við. Konsertin var tó eitt sindur órógva, av fullum fólki, ið tosaði so hart. Tíanverri hevur Roskilde Festivalurin sett eitt rættiliga lágt hægsta mark fyri, hvussu hart tónleikurin kundi vera skrúvaður frá, og tí var tað rættiliga forstýrandi, at fólk aftarlaga tosaði so hart í løgunum. Ljóðmaðurin hjá Høgna, Baldur gjørdi annars eitt gott arbeiði og fekk bólkin at ljóða sera væl.
Eg mátti leita mær longur fram, og har varð konsertin ikki í sama mun ávirkað av lágu volumini. Men í friðarligaru løgunum, kanska serliga í lagnum Morning Dew var larmurin beinleiðis oyðileggjandi fyri upplivingina.
Hava funnið hvør annan
Millum hæddarpunktini vóru Prince kenda lagið Been Out Of Town, og Leila, í løtum var Leila í heimsflokki, og fólki var ótrúliga væl við. Eisini lagið Desert, har allur bólkurin stendur fremst á pallinum og spælir og syngir við riggaði væl. Høgni hevur nú havt somu manning, ið nøkur ár, og tað tykist, sum teir veruliga hava funnið hvør annan. Hetta gevur teimum eisini yvirskot, ið hoyrist aftur í tónleikinum. Tað er stuttligt at síggja stóru spæligleðina hjá Alani Tausen og Jens L. Thomsen, hetta smittar, og øll gerast í góðum lag av tí.
Lógvabrestirnir
Sum heild spældi bólkurn væl, og Høgni sang somuleiðis væl, onkra løtuna var hann tó dekan ov nasalur. Flest øll løgini riggaðu, tó var Morning Dew, sum áðurnevnt oyðilagdur av larmi, men eisini Learn To Ride On Waves havi eg hoyrt munandi betur. Men fólk var væl við, og lagið er so fantastiska gott, at tað ongantíð verður heilt galið. Hetta var síðsta lag á skránni hjá Høgna, og lógvabrestirnir og rópini vóru øgilig. Høgni og bólkurin noyddust út aftur at spæla eykaløg. Her fall valið á Bob Dylan klassikaran All Along The Watchtower, ið Høgni eisini spælir á fløguni Morning Dew. Tað er djarvt at spæla Dylan á hesum festivalinum, har amerikanska legendan ferð eftir ferð hevur vitjað. Men hetta komu teir álíkavæl væl frá, og kundu enda konsertina við lagnum Rise & Shine, ið á onkran hátta riggaði væl sum endi.
Høgni spældi:
Side Of The Road
Just Dig
Been Out Of Town
Stargazers
Morning Dew
Desert
Leila
Learn To Ride On Waves


text:
Einasta kvinna, ið fær pláss í umrøðuni av tjóðskapartíðini, er Súsanna Helena Patursson.
Hon varð borin í heim í 1864 í Kirkjubø sum einasta systir í systkinaflokkinum, sum taldi so mætar yrkjarar sum Jóannes og Sverra Patursson.
Fyrst gekk hon í privatskúla heima á garðinum, fór síðani til Havnar at ganga í skúla, og blaðung leitaði hon sær niður til Keypmannahavnar, har hon m.a gekk á »Kunstflid« skúlan, har hon lærdi at seyma, baldýra og veva. Nøkur ár dvaldist hon á flatlondum, men hon fekk sjúku at dragast við og fyrst í nýggju øldini leitaði hon heim aftur til Kirkjubøar, har hon búði til deyðadags.
Longu blaðung var Sannulena, sum hon varð rópt, hugtikin av vaknandi tjóðskaparkensluni, og til fyrstu sjónleikaframførslu Føringafelags 1889 hevði hon skrivað føroyskan skemtileik »Veðurføst«, sum varð væl fagnaður. Tíverri er hesin leikur ikki longur til í heilum líki, men rollulistin hjá tveimum av persónunum finst á Landsbókasavninum.
Heimafturkomin fór hon undir blaðútgávu. Blað hennara eitur »Oyggjarnar« og kom út í tíðarskeiðnum 1905 — 08. Fyrsta nummarið er dagfest 18. apríl 1905; hon sigur frá, at hetta er vikublað, tað kostar 25 oyru um mánaðin við flutningspeningi, og í inngangsgreinini tekur hon í byrjan soleiðis til:
mæla á síni ferð út um lond, er tøkk til tær 250 kvinnur, sum hava lagt grundarstein undir blaðið við at tekna seg fyri fast blaðhald í 3 ár, so at tað kann vinna tíð at menna seg fram til eitt gott almannyttugt blað fyri kvinnu og mann, ein tøkk fyri, at tit høvdu so gott dirvi til at royna enn eitt føroyskt blað og ikki ræddust ta vanskepnu, sum tí verri øll føroysk bløð fingu higartil. »Oyggjarnar« stúra onganlunda fyri, at nakar av tykkum vil svíkja. Tær lova at skikka sær so væl, at tit verða við blaðhaldið í manga ferðir 3 ár; tær vænta og hopa, at tit, sum hava tilfar, ikki gloyma blaðið, at tit ikki spara at senda okkum atfinning, tá ið tit halda ársak vera til tess — um ting, sum eru framhildin í blaðnum — tað verður upptikið í bestu meining.«
Fyrstu tíðina kom tað sum ætlað út hvørja viku — 27. nr. komu í 1. árg.
— frá øðrum árgangi gjørdist tað fjúrtandadagsblað, 8 nr. komu í hesum Árgangi og 12 í 3. árgangi, hitt seinasta 18. juni 1908.
Tvey onnur verk greiddi Súsanna Helena til prentingar: »Matreglur fyri hvørt hús«, lítil bók við 160 matuppskriftum (1907) og »Frýðka um búgvið« (1912).
Hendan merkiskvinna, sum skaraði framúr í síni samtíð, var longu ung merkt av sjúku.
Hon andaðist í Kirkjubø í 1916.
Úr: Árni Dahl: Bókmentasøga I-III. Fannir. 1980-83.


text:
Menningarland
Menningarland er land, har búskaparliga menningin ikki er komin so langt áleiðis sum til dømis í USA og Vesturevropa. Tí verða menningarlondini ofta eisini nevnd "tey fátæku londini". Næstan øll menningarlondini hava verið hjálond. Menningarlondini eru øll tætt sunnan fyri ella norðan fyri linjuna (miðkring), í Suðuramerika, Ásia ella Afrika. Tríggir fjórðingar av heimsins fólkum búgva í menningarlondum. Flestum menningarlondum vantar peining, til dømis til heilsuverk, útbúgving, vatnveiting, skúla og ídnaðarmenning.
Menningarlond hava í mong ár roynt at fingið tey ríku londini at skilt, at verandi heimsskipan er órættvís. Tey halda, at trupult verður at loysa trupulleikar í fátæku londunum, verður búskaparliga heimsskipan ikki broytt. Menningarlondini vilja millum annað sjálv hava ræði á sínari rávøru, betri prís fyri vøruna, ynskja sær nýmótans tøknifrøði og dyggari stuðul. Menningarlondini vilja eisini hava størri rættvísi. Teimum tørvar m.a. at menna heilsuverkið.
Eftir 2. heimsbardaga fóru tey fátæku og ríku londini av álvara at samstarva um at loysa nakrar av trupulleikunum í menningarlondunum. Hjálpin fer viðhvørt beinleiðis úr einum landi í annað, tvíliðað hjálp. Hon kann eisini koma úr altjóða samtaki, til dømis ES ella ST, sum umboða mong lond (fjølliðað hjálp). Eisini aðrir felagsskapir hjálpa menningarlondunum. Menningarhjálp er eisini partur í føroyskum uttanríkispolitikki.
Dømir: Moldova í Evropa, Etiopia í Afrika, Bolivia í Suðuramerika, Honduras í Miðamerika, Vanuatu í Oseania og Afganistan í Ásia.
Umhvørvisbroytingar[rætta | rætta wikitekst]
Mong menningarlond stríðast við álvarsligar umhvørvistrupulleikar, til dømis skógartýning og dálking. Ein álvarsligur trupulleiki í flestu menningarlondum er ov lítið reint vatn at drekka. Ovurtaðing og ovurnýtsla av sprænevni eins og óreinsað frásetuvatn eitra brunnar og áir, har fólkið fær sær vatn. Hungur og megurð stendst av, at skógurin verður týndur og velturnar mataðar burtur. Hvørt ár eru menningarlondini eisini fyri stórum vanlukkum, bæði av náttúruávum og mannaávum, av vatnflóð, turki og jarðskjálvta. Vanlukkurnar krevja ofta mong mannalív og hava neyð og flóttafólkatrupulleikar við sær.


text:
Reglurnar um upptøku í útlandinum eru torførar, hvussu skilji eg tær?
Ja, tað er trupult at skilja allar tær ymsu styttingarnar og tað kann vera torført at umseta tær beinleiðis til føroyskt ella danskt.
Sum eina meginreglu kann ein rokna við, at krøvini eru á leið tey somu sum hjá okkum, tvs. ein miðnámsútbúgving við toluliga góðum miðaltali. Harafturat kunnu vera nøkur heilt ítøkilig krøv, sum kunnu vera sera torfør at fáa greiðu á. Oftast er besti hátturin bara at søkja um upptøku og so vita hvat hendir. Til ber eisini at skriva teldupost og stutt greiða frá tínum royndum, lærugreinum og próvtølunum, so kunnu tey kanska siga hvørjar møguleikar tú hevur.
Tú skal ikki rokna við, at tað er lættari at sleppa inn á universitet í útlandinum enn tað er í Danmark, men tað kunnu sjálvsagt vera einstøk støð ella einstakar útbúgvingar har, sum ein munur kann vera. Nøkur universitet leggja størri dent á próvtølini í ávísum lærugreinum heldur enn miðaltalið.
Tú skal rokna við. at tú noyðist at taka eina málroynd í enskum (td. IELTS). Í nøkrum førum ber til at fáa undantak, um tú hevur 10 í enskum á B-støði ella 8-9 á A-støði.


text:
Markus í Norðnastovu plagar at siga frá fyri hvørja ferð teir hava fingið 100 tons niður í lastina, og gleðir hann seg tá til at njóta ein vælfortjentan ís. Seinast vit frættu frá Markusi og teimum umborð á Gadus, tók Markus skemtiliga til at nú manglaði bara ein Trille í fulla last. Stuttligt og hugaligt at fylgja við okkara siglandi fólk, sum enn fær okkum fólksins ogn til hølvdar 🙂 Gadus siglir heim við fullari last í løtuni.
Eg kann nú ikki breggja mær av tonsum, og lítil dugur hevði verið í mær á skipsdekki, men í dag kann eg tó siga at eg havi fingið lagt 1000 km afturum higartil í ár. Samanborið við somu tíð seinasta ár, so hevði eg bert fingið 803 km í beinini, og tá er langi túrurin til Havnar íroknaður. So standurin er nakað væl betur enn í fjør, tó so má eg viðganga at hálvtannað kilo hevur snýkt seg uppá kroppin, í so máta skuldi man trú at hvørjir 100 km vórðu hátíðarhildnir við ísi. Men tað er nokk eingin loyna at maðurin letur seg alt ov ofta freista.
Nå men nú leygardagin kl. 5 verður fari av Vaglinum í Havn til Sambýlið á Heygnum. Í fjør rann eg til Havnar, nú ætli eg mær at renna til hús aftur. Eg haldi meg vera til reiðar, og eri eg sera takksamur fyri at Pól Sundskarð tekur túrin saman við mær aftur í ár.
Um tú vil stuðla tiltakinum, har allur peningurin fer til arbeiði hjá Alzheimerfelagnum, so er at trýsta á knøttin her undir ella ovast á siðuni.
Stuðulsrenning:
Tórshavn – Klaksvík – 77 km


text:
Orð og lag: Håkon Haug
Týtt: Kajfinn Hammer
1. Eg síggi ein mann móti Golgata fer,
eina krúnu av tornum Hann ber;
uppgivin og svikin av vinum Hann er,
og eg spyrji: Veitst tú hvør Hann er?
Niðurlag: Ja, tað er Jesus, mín Harri, mín Guð;
Hann meg frelsti og fríaði út!
Hugsa tær, á, hvat eitt offur Hann bar,
tá Seg sjálvan Hann ofraði har.
2. Á Golgata træ millum ránsmenn Hann hekk,
á, hvør skurssjón Hann tá gjørdist har.
Hann synd heimsins bar, tá í deyðan Hann gekk,
vári misbrot og plágur Hann bar.
3. Á, hesin maður, sí, Hann er Guðs Lamb;
Hann er bót fyri synd, á, hvør stórt!
Hann úttømdi sál Sína, vann meg til Guð,
tá Hann rópti: Tað er fullgjørt!


text:
Orð og lag: Charles H. Gabriel
Týtt: Victor Danielsen
1. Eg undrandi standi og hugsi um kærleik tín,
áh, Jesus, at tú vendi hjarta títt so til mín!
Eg minnist, at bert fyri meg tú krossfestur vart,
at fyri meg, syndara, pínur og kvøl tú bart.
Niðurlag:
Áh, tað var undurfult,
hann skuldi elska meg
og doyggja fyri meg,
ja, tað var undurfult,
undurfult fyri meg!
2. Áh, undur, hann gav sína dýrd, gav upp ríki sítt,
at loysa eitt hjarta, so sjálvráðið, stolt sum mítt,
at kærleiki hans kundi røkka til slík sum meg,
at hann kundi siga: Hitt burtvilsta søki eg!
3. Eg hugsi um hendur hans, negldar á krossins træ –
áh, undur av kærleika! Skal eg væl gloyma tað!
Nei, nei, eg vil elska og takka og prísa her,
til eg við hans føtur skal tilbiðja einaferð!


text:
Orð: Eliza E. Hewitt
Lag: J.A. Hultman, John R. Sweney
Týtt: Victor Danielsen
1. Áh, eg hugsi um landið, sum Jesus mær vann,
sum á kvøldi mítt eyga skal sjá!
Men tá eitt sinn av náði eg síggja skal hann,
skal eg stjørnur í krúnuna fá?
Niðurlag: Skal eg stjørnur í krúnu, í krúnuna fá,
tá á kvøldi mín sól fer í kav?
Tá eg vakna skal har,
áh, mín Gud, nær hjá tær,
skal eg stjørnur í krúnuna fá?
2. Í hans kraft lat meg vakja og stríða í bøn,
vinna sálirnar fyri hann her,
at eg stjørnur í krúnu kann fáa í løn,
tá hans lovsong hvør muður fram ber!
3. Áh, hvør dýrt tað vil vera at síggja hann har;
bera livandi skattir til hann!
Áh, ja, dupult mín gleði í gullstaðnum varð,
um í krúnuni stjørnur eg fann!


text:
Eg haldi, tað er ein stuttlig og løtt uppgáva, og veit, at nógv ikki síggja seg føran fyri tí, men at kalla tað talent?
Í juli 2017 vóru vit í brúdleyp hjá bróðurdóttir mannin, og sum vanligt fóru øll at snakka um, hvør fór at halda talu, skriva sangir osfr. Nú er hetta ikki ein familja, har fólk kappast um at koma til mikrofonina, men eg havi so ikki mikrofonskrekk, og plagi eisini at siga nøkur orð, og kanska skriva ein sang eisini, so nú mátti eg út at finna tilfar um brúður og brúðgom. Ikki var so lætt at finna nakað um gommin, og eftirsum brúðurin hoyrir til okkara “síðu” var sangurin sjálvandi mest um hana.
Eg spurdi foreldur hennara, sysktin hennara og dóttur mína, tí tær hava gingið í flokki saman, og har var bingo. Hon hevði, í tíðini meðan tær gingu í student saman, skrivað eina rúgvu av gullkornum niður.
Mamma til brúðrina segði einaferð, a vár Harri hevði koyrt eitt skald í hvørja familju, og í hesum førinum var tað eg, ið var signað við hesum talentinum.
Eg haldi, tað er ein stuttlig og løtt uppgáva, og veit, at nógv ikki síggja seg føran fyri tí, men at kalla tað talent?
Lat meg geva tykkum nøkur ráð um, hvussu ein lættast skrivar ein sang til eitt brúdleyp, ein føðinardag, ella annan merkisdag. Vónandi verður tað ein hjálp, til tá ið tú skalt skriva ein sang.
Lat meg geva tykkum nøkur ráð um, hvussu ein lættast skrivar ein sang til eitt brúdleyp, ein føðinardag, ella annan merkisdag. Vónandi verður tað ein hjálp, til tá ið tú skalt skriva ein sang,
- Finn eitt lætt lag
Tað eru ofta tey somu løgini, ið ganga aftur, men hetta er sjálvandi tí, at gestirni skulu kenna lagið fyri at kunna syngja við. Eg valdi í hesum føri “Lítla Elsa fekk frá mammu síni eina dukku”.
2. Hugsa um, hvussu sangurin er uppbygdur
Ørindini í hesum sangi hava fýri reglur, har seinasta orð í reglu 1 og 2 helst skulu ríma, og seinasta orð í reglu 3 og 4
Síðani hyggi eg eftir handlingini. Byrji við eini innleiðing, og fari síðan at siga frá mínari “søgu”. Eg royni at halda tað í tíðarrøð, soleiðis, at tað elsta verður nevnt fyrst. Seinasta ørindi inniheldur so eina gratulering, og góð ynskir fyri framtíðina.
3. At fáa tað at ríma
At fáa tað at ríma er als ikki so torført. Eg skrivi ta fyrstu regluna, sum ljóðar soleiðis: “Nú vit sita hugnaligt, við hetta brúdleypsborðið”, so her endar reglan við orðinum “borðið”, síðan finni eg orð, ið ríma uppá tað og geri ein lista: sori, snori, borðið, forði, tori, orðið…. osfr. Og geri so setningar, ið passa inn í lagið: “ hetta er so rørandi, eg siti her og snori” hvussu ljóðar tað? Ella: “skriva sang, og tala, fari at vita um eg tori”….. jújú, tað kann brúkast, men eg vil hava okkurt meira neutralt, so tað endar við at blíva: “Vóna eisini, at mong her kunnu taka orðið”
So koyrir tað annars við stuttligum hints, men ein má ansa sær, at tey ikki gerast ov duld, týdningurin skal helst verða sjónligur.
4. Tað endaliga úrslitið
Tá ið sangurin so er liðugur, og skrivaður inn, pynti eg við myndum o.a., so tað eisini er stuttligt at hyggja at. Sangurin verður jú býttur út til allar gestirnar, og onkur goymir slíkar, til møguliga inspiratión eini aðru ferð. Ein flottur sangskjúlari verður gjørdur,og hesin verðir latin brúðarparinum, saman við teirra eintaki at sanginum.
Tað er bara at leypa í tað. Eg ynski tykkum góðan arbeiðshug.
Brúðarkalendarin – Komandi brúdleyp
Deil hesa grein


text:
Gud heldur fast
18. januar 2018
Einaferð var tað ein familja mamman, pápin, Anna og lítlibollin Niels. Tey høvdu tað ógvuliga gott og vóru lukkulig og glað. Men so ein dagin hendi ein ólukka, sum rættiliga broytti teirra lív.
Pápin var timburmaður, og ein dagin tá ið hann smíðaði eini háhús, var hann so óheppin at glíða, datt niður á vegin og doyði á staðnum.
So var mamman einsamøll við sínum børnum og skuldi uppala tey. Tey vóru noydd at flyta úr teirra góðu íbúð til eina aðra minni og bíligari, og mamman hevði nú ábyrgd av øllum. Ein gomul kona, sum var fastir mammuna, bjóðaði sær til at flyta heim til teirra, so at hon eisini kundi hjálpa til, og tað vóru tey ógvuliga glað fyri. Men kortini var tað tungt at liva uttan pápan, og Anna og mamman saknaðu hann nógv.
Eitt kvøldið koyrdi mamman lítla Niels í bað. Hann skríggjaði og græt, tí hann var bangin. Anna og fastirin fóru inn í baðirúmið at vita, hvat ið var áfatt. Har helt mamman í Niels, meðan hann sparkaði og slerdi fyri at sleppa úr baðikarinum aftur, men mamman helt fast í honum.
Onnu dámdi onki og bað mammuna ansa eftir, at Niels ikki druknaði. Smílandi segði mamman, at sjálvandi gjørdi hann ikki tað, tí hon helt jú fast í honum.
Tá ið Anna og Niels seinni vóru sovnað, fór mamman inn í stovuna til fastrina, ið sat í tí sama stólinum, sum hon altíð plagdi. Fastirin sá beinanvegin, at mamman var sera kedd.
”Maria góða”, segði fastirin, “kom og set teg her hjá mær, vit mugu práta saman.” Tá fór mamman at gráta og segði, at hon orkaði ikki meira. Hon helt, at Gud hevði lagt eina so tunga byrðu á hana, sum hon ikki var før fyri at bera. Hon føldi, at hon var í ferð við at drukna í allari sorgini, sakninum og stúranini.
Fastirin royndi at ugga hana og segði, at sjálvandi fór hon ikki at drukna í sorgini, tí at Gud heilt vist vildi halda í henni, og at hon kundi kenna seg trygga har. Síðani spurdi hon mammuna um hon veruliga helt, at Gud fór at lata barn sítt drukna.
Tað gjørdist deyðastilt í stovuni. Mamman græt ikki longur og hugsaði um, hvussu barnslig, hon hevði verið. Júst sum Anna ikki leit á, at hon kláraði at ansa eftir, at Niels ikki druknaði, hevði hon heldur ikki litið á, at Gud eisini megnaði at ansa eftir henni, so at hon ikki druknaði í øllum sínum trupulleikum.
Eftir henda dag var mamman kortini ofta sorgarbundin og kedd, men altíð kendi hon, at Gud var nær hjá henni og helt fast í henni, so tí megnaði hon at taka sær av sær og sínum.
Leysliga umsett
Petra Gregersen


text:
11. februar 2009Nr. 14
Kunngerð um gjøld eftir matrikullógini
Við heimild í § 35 og § 40 í løgtingslóg nr. 64 frá 11. desember 1962 um matrikulering og sundurbýti v.m., sum broytt við løgtingslóg nr. 111 frá 13. desember 2006, verður ásett:
§ 1. Útreiðslurnar av sjálvstøðugari matrikulering verða goldnar av landskassanum og avvarðandi kommunu, við hvør sínari helvt.
Stk. 2. Eru serligar umstøður galdandi, kann landskassin átaka sær ein størri part av kostnaðinum eftir stk. 1.
§ 2. Tá matrikulin verður umskipaður, rindar umsøkjarin kostnaðin av hesum, um annað ikki er ásett í lóg.
Broyting av matriklinum eftir útskifting
§ 3. Fyri broytingar í matriklinum, sum standast av almennari útskifting, verður rindað eftir ásetingunum í kapitul 10 lov for Færøerne nr. 147 af 27. marts 1939 om Udskiftning, sum seinast broytt við ll. nr. 110 frá 29. juni 1995.
Stk. 2. Fyri broytingar í matriklinum, sum ikki standast av almennari útskifting, men verða framdar undir útskifting, verður rindað eftir ásetingunum um vanligar matrikulerar broytingar.
Sundurbýti
§ 4. Fyri sundurbýti, harundir sundurbýti til eigaraíbúðir, verður ásett eitt grundgjald á 4.000 kr.
Stk. 2. Umframt grundgjaldið eftir stk. 1, verða ásett hesi gjøld:
1) Fyri hvønn frábýttan lut 3.000 kr.
2) Gjald fyri virðið á lutinum 2% av marknaðarvirðinum.
Stk. 3. Gjøldini eftir stk. 2 verða ásett á henda hátt:
1) Fyri teir 3 fyrstu lutirnar er gjaldið 100% av upphæddunum eftir stk. 1.
2) Fyri teir eftirfylgjandi lutirnar til og við 10 er gjaldið 95% av upphæddunum eftir stk. 1.
3) Fyri teir eftirfylgjandi lutirnar til og við 20 er gjaldið 90% av upphæddunum eftir stk. 1.
4) Fyri teir eftirfylgjandi lutirnar er gjaldið 85% av upphæddunum eftir stk. 1.
Stk. 4. Við sundurbýti uttan uppmáting verða gjøldini eftir stk. 2 sett til helvtina av teim nevndu gjøldunum.
Samanlegging
§ 5. Fyri samanlegging verða ásett hesi gjøld:
1) Grundgjald 800 kr.
2) Fyri hvørt matr.nr, ið verður strikað, 600 kr.
Stk. 2. Verður samanleggingin framd í sambandi við sundurbýti, fellur grundgjaldið eftir stk. 1 burtur.
Umbýti og marknaumskipan
§ 6. Fyri umbýti og marknaumskipanir verða ásett hesi gjøld:
1) Grundgjald 2.000 kr.
2) Fyri hvørja vídd, ið flutt verður, verður goldið 800 kr.
Stk. 2. Verður broytingin gjørd uttan uppmáting, verður gjaldið ásett til helvtina av tí undir stk. 1, nr. 2) nevnda gjaldi.
Stk. 3. Verður broytingin gjørd í sambandi við sundurbýti, fellur grundgjaldið burtur.
Stk. 4. Fyri umskipan uttangarðs, verður goldið 800 kr. fyri hvørja flyting.
Marknaseting
§ 7. Fyri marknaseting verður rindað grundgjald 5.000 kr.
Stk. 2. Arbeiði útyvir 10 arbeiðstímar verður gjørt eftir rokning. Gjaldið má ikki vera hægri enn umsitingarkostnaðurin av tænastuni.
Onnur mál
§ 8. Øll onnur mál, sum ikki koma undir ásetingarnar í §§ 4-7, verða gjørd eftir rokning. Gjaldið má ikki vera hægri enn umsitingarkostnaðurin av tænastuni.
Váttað kort, skriv v.m.
§ 9. Fyri váttan av kortum, skriv v.m. verða ásett hesi gjøld:
1) Váttað kort 500 kr. fyri fyrsta lutin, hareftir 300 kr.
2) Váttað skriv, átekning á veðskuldarbrøv v.m. 300 kr.
3) Óskalisváttan 300 kr.
Stk. 2. Kort og aðrar váttanir, sum krevja uppmáting, verða gjørd eftir rokning.
Matrikulskrá
§ 10. Fyri keyp av teldutøkum upplýsingum úr matrikulskránni verða ásett hesi gjøld:
1) Grundgjald 5.000 kr.
2) Verða keypt millum 1 og 1.500 matr.nr., er gjaldið fyri hvørt matr.nr. 20 kr.
3) Verða keypt millum 1.500 og 3.000 matr.nr., er gjaldið fyri hesi 10 kr.
4) Verða keypt meira enn 3.000 matr.nr., er gjaldið fyri hesi 1 kr.
Stk. 2. Árliga gjaldið fyri dagførdar teldutøkar upplýsingar úr matrikulskránni er 15% av keypskostnaðinum eftir stk. 1, tó ikki minni enn 3.000 kr.
Matrikulkort
§ 11. Fyri keyp av teldutøkum matrikulkorti verða ásett hesi gjøld:
1) Grundgjald 2.000 kr.
2) Verða keypt kort við millum 1 og 3.000 lutum, er gjaldið fyri hvønn lutin 20 kr.
3) Verða keypt kort við millum 3.000 og 6.000 lutum, er gjaldið fyri hvønn av hesum lutum 10 kr.
4) Verða keypt kort við yvir 6.000 lutum, er gjaldið fyri hvønn av hesum lutum 1 kr.
Stk. 2. Árliga gjaldið fyri dagførd matrikulkort er 15% av keypskostnaðinum eftir stk. 1, tó ikki minni enn 1.500 kr.
Stk. 3. Ger keyparin matrikulkortini tøk á internetinum, hækkar árliga gjaldið eftir stk. 2 við 5% av keypskostnaðinum.
Plott av matrikulkortum
§ 12. Fyri plott av matrikulkortum verða ásett hesi gjøld:
1) A4 30 kr.
2) A3 40 kr.
3) A2 300 kr.
4) A1 500 kr.
5) A0 800 kr.
Stk. 2. Verða fleiri eins kort keypt, er kostnaðurin av fyrsta kortinum 100%, og av teim eftirfylgjandi 50% av upphæddunum eftir stk. 1.
Plott av myndum
§ 13. Fyri plott av myndum verða ásett hesi gjøld:
1) A4 200 kr.
2) A3 300 kr.
3) A2 450 kr.
4) A1 700 kr.
5) A0 1000 kr.
6) Aðrar støddir; eftir rokning. Gjaldið má ikki vera hægri enn umsitingarkostnaðurin av tænastuni.
Stk. 2. Verða fleiri eins myndir keyptar, er kostnaðurin av fyrstu myndini 100%, og av teim eftirfylgjandi 50% av upphæddunum eftir stk. 1.
Skanning av myndum
§ 14. Fyri skanning av myndum verða ásett hesi gjøld:
1) Grundgjald 100 kr.
2) Skanning uttan eftirviðgerð 150 kr. pr. mynd.
3) Brenning á fløgu 150 kr. pr. fløgu.
Stk. 2. Eftirviðgerð av skannaðum myndum verður gjørd eftir rokning.
Kopiering
§ 15. Fyri alla kopiering verður ásett eitt avgreiðslugjald á 50 kr.
Stk. 2. Umframt avgreiðslugjaldið eftir stk. 1 verða goldnar 2 kr. fyri hvørja kopieraða síðu.
Gjaldsviðurskifti
§ 16. Matrikulmyndugleikin kann krevja, at tey í §§ 1-8 í hesi kunngerð ásettu gjøld verða goldin, áðrenn arbeiðið byrjar. Gjaldið verður ásett eftir metta kostnaðinum fyri arbeiðið.
Stk. 2. Tá málið er liðugt, kann møguligur meirkostnaður innkrevjast, áðrenn matrikulmyndugleikin endaliga avgreiðir málið.
Stk. 3. Vísir endaliga uppgerðin, at ov nógv er goldið, skal tann ov nógv inngoldni peningurin útgjaldast frá matrikulmyndugleikanum, samstundis sum málið verður endaliga avgreitt.
Gildiskoma og skiftisreglur
§ 17. Henda kunngerð kemur í gildi dagin eftir at hon er kunngjørd. Samstundis fer úr gildi kunngerð nr. 148 frá 12. juli 1993 um gjøld til matrikulstovuna.
Stk. 2. Mál, ið eru innkomin til matrikulmyndugleikan, áðrenn gildiskomuna av hesi kunngerð, verða avroknað eftir gomlu gjøldunum.
Stk. 3. Mál og umbønir, ið koma til matrikulmyndugleikan, eftir gildiskomuna av hesi kunngerð, verða avroknað eftir teim til einhvørja tíð galdandi gjøldum.
Innlendismálaráðið, 11. februar 2009
Annika Olsen (sign.)
landsstýriskvinna
/ Rúni Joensen (sign.)


text:
Pixar
Pixar (merkir mynd á sponskum) var upprunaliga ein triðingur av teldu deildina hjá Lucasfilm. Deildin samstarvaði við, víðagitnu, special effects deildina ILM (Industrial Light and Magic) hjá Lucasfilm. Serliga vóru tað filmar, sum Star Trek II: The Wrath of Khan og Young Sherlock Holmes, ið arbeitt var við.
1985 var eitt trupult ár hjá Lucasfilm. Inntøkurnar vóru minkandi og fyritøkan hjá George Lucas var trýst fíggjarliga. Steve Jobs var stovnari av Apple, men valdi at seldi sín part av Apple í 1985. Hann leitaði eftir einari nýggjari verkætlan og Jobs keypti teldudeildina hjá Lucasfilm árið eftir, í 1986. Felagið bleiv doypt Pixar. Upprunaliga var Pixar ein deild, ið framleiddi (high-end) forrit. Hesi vóru nýtt til at gera teldu animering. Tað vóru tó fleiri starvsfólk, ið droymdu um at gera animeraðar filmar. Ein teirra var John Lasseter, hann hevði leingi framleitt stuttfilmar.
Summir stuttfilmar vóru nýttir, sum partur av reklamu fyri animatiónsforritini hjá Pixar. Marknaðurin fyri hesi forrit var tó ov lítil og húsagangurin nærkaðist. Neyðugt var at vinna pening og Lasseter byrjaði, saman við samstarvsfelagar, at framleiða reklamufilmar fyri onnur feløg. Hetta eydnaðist væl og Disney sá møguleikarnar í teldugjørdum filmum. Í 1991 bílegði Disney 3 filmar, fyrsti filmur skuldi á marknaðin í 1995. Hóast eigarin Steve Jobs var trýstur fíggjarliga valdi hann at halda á fram og gera filmarnar. Hetta var ein góð avgerð. Fyrsti filmar æt Toy Story, ið legði 530.000.000 $ eftir sær.
Um ein hyggur eftir filmarnar:
- Up (2009)
- WALL·E (2008)
- Ratatouille (2007)
- Cars (2006)
- The Incredibles (2004)
- Finding Nemo (2003)
- Monsters, Inc. (2001)
- Toy Story 2 (1999)
- A Bug’s Life (1998)
- Toy Story (1995)
Hava hesir samanlagt vunnið 22 Academy Awards og meira enn 3.2 mia $ eru tæntir inn. Hetta er methøgt í filmsídnaðinum.


text:
Aðalfundur hjá Kvinnufelagnum í Havn verður 28. februar 2017 kl. 19.00 í Mettustovu. Skrá sambært viðtøkum felagsins.
Uppskot til viðtøkubroytingar er á skrá. Nevndin mælir til at broyta § 15 í viðtøkunum soleiðis: “Heldur Kvinnufelagið uppat, verða ognir felagsins latnar til Kvinnuhúsið.”
Uppskot, sum skulu á skrá, skulu verða nevndini í hendi í seinasta lagi 8 dagar undan aðalfundinum.
Um aðalfundurin ikki er viðtøkuførur, verður eykaaðalfundir hildin 19.30.
Eykaaðalfundurin er altíð viðtøkuførur.
Nevndin
UPPSKOT TIL BROYTINGAR Í VIÐTØKUNUM HJÁ KVINNUFELAGNUM:
§ 15 verður orðað soleiðis: “Heldur Kvinnufelagið uppat, verða ognir felagsins latnar til Kvinnuhúsið.”
Viðmerkingar:
Kvinnufelagið sendi við skrivi, dagfest 7. juni 2016 Toll- og Skattaráð Føroya umsókn um skattafrælsi. Við skrivi, dagfest 17. juni 2016 vísti TAKS á, at viðtøkurnar hjá felagnum ikki treytina um, at viðtøkurnar beinleiðis skulu hava orðing um hvat verður av ognum felagsins um so er at felagið verður avtikið.
Mælt verður tí til at broyta viðtøkurnar soleiðis, at tað beinleiðis framgongur, at um so er at Kvinnufelagið verður avtikið, fara ongirnar til Kvinnuhúsið.


text:
Bókasavn
Innihaldsyvirlit
Bókasøvn í Føroyum[rætta | rætta wikitekst]
Í dag eru 15 fólkabókasøvn og 11 skúlabókasøvn í Føroyum. 13 av fólkabókasøvnunum eru smá og hava bara opið nakrar tímar um vikuna. Landsbókasavnið keypir og skrásetir bøkur fyri tey flestu av hesum bókasøvnunum.
Bókasavnslógin frá 2002 er eisini galdandi fyri fólka- og skúlabókasøvn landsins, haraftrat er hon eisini galdandi fyri meginbókasøvn og bókasøvnini á vinnu- og miðnámsskúlunum og í hægri undirvísingarstovnum.
Tjóðbókasøvn[rætta | rætta wikitekst]
Granskingarbókasøvn[rætta | rætta wikitekst]
Fólkabókasøvn[rætta | rætta wikitekst]
- Býarbókasavnið í Havn
- Fuglafjarðar Bókasavn
- Klaksvíkar bókasavn
- Bókasavnið við Løkin í Runavík
- Kollafjarðar bókasavn


text:
18. Feb 2014
Vikarurin varð frumsýndur fyri fulsettum sali í Løkshøll í kvøld, og tey mongu, sum høvdu leitað sær hagar í kvøld, fingu undirhald og álvarsemi fyri hvørt oyra.
06. Feb 2014
Sjónleikur í Virkinum á Sandi!Talan er um ein "murder mystery dinner" leik. Tíðin er 1950 og staðið er Ongland. Áskoðarin sleppur saman við 2 loyniløgreglumonnum at loysa drápsgátuna.Katrin Petersen er samskipari og stigtakari, og Sóleyð Danielsen er leikstjóriGleðið tykkum til frumframførðsluna tann 21. mars! ...
14. Jan 2014
FYRSTA STOVUKONSERTIN ER ÚTSELD! Haldið eyga við, nær næsta stovukonsertin verður á Facebook – ella á kalendaranum á http://MUSIC.fo HVAR? Frá 15. januar 2014 verður eini røð av spennandi stovukonsertum og kvøldsetum við felagsheitinum F’LJÓÐ í Stoffalág 18 í Havn. VIÐ HVØRJUM? Fyrsta konsertin í...
14. Jan 2014
So eru vit farin í holt við nýggja árið og nógv spennandi er fyri framman. Longu í februar/mars, verður skeið aftur í "rødd og rørslu" við Súsonnu og Riu Tórgarð. Á Sandi arbeiða tey ungu við eini sera sjáldsamari verkætlan sum er ein upplivilsi...
14. Nov 2013
Í samband við at húsini hjá Hans Andreas er blivin málaði innan, er henda myndin komin fram úr gloymskuni og Bjørgfinnur Nielsen vil so fegin hava at vita hvør maðurin er? Ada Í Líð svaraði á facebook. "Hattar er abbi...
14. Nov 2013
Hóskvøldið, 14. nov., verður skipað fyri einum forvitnisligum tiltaki á Tjóðpalli Føroya, har Hanus G. Johansen fer at syngja Pól F sangir, og Hans Jacob Kollslíð fer at hugleiða um mannin Pól F. Joensen. Hanus G. Johansen hevur gjørt løg til ein...
13. Nov 2013
Leikurin "Sangur í Mjørka" er sera væl umtóktir, fleiri sýningar eru útseldar langt fram í tíðina og tey sum hava sæð leikin lata væl at.Ein av áskoðarunum segði at hetta er tað mesta spennandi leikurin, sum hevur verið spældur í sjónleikarhúsinum í nógv ár. Ein...
29. Okt 2013
Frumsýningin av nýskrivaða leikinum Sangur í mjørka, eftir Elina á Rógvi, verður leygardagin 2. novembur. Atgongumerkir til sýningarnar fáast til keyps, í Visit Tórshavn, í Gamla Bókhandli á Vaglinum. Leikurin sigur frá síni egnu søgu, sum er knýtt at...


text:
Á sosialu miðlunum er ein kollvelting innanfyri føroyskt skemt.
Millum annað eru fleiri meme-síður á instagram, sum hava yvir túsund fylgjarar. Teir kendastu eru nokk gullkorn2, foroyskgaymemes og svakliga.
Men her eru tríggir brúkarar, sum tit kanska ikki hava hoyrt um, sum tit burdu fylgt.
listamadur420
Memesíða
Instagram brúkarin, listamadur420, lýsir seg sjálvan sum “ikki stuttligt, óstrukturerað og irrelevant”, sjálv útnevndi “best shit poster EU”.
Brúkarin er akkurát tað, shitposting. Memes uttan tema ella djypri meining annað enn sjokk. Tí einki er off-limits fyri listamadur420. Hann ger gjøldur burturúr øllum frá parkinson og krabbamein til útsjónd.
Umframt tað, so er tað eisini staðið at fáa eitt portrett málað.
Heiltstutt
Sketch
Heiltstutt eru heilt stuttir skemtifilmar, skeg ha? Teir hava bæði ein facebook brúkara og ein instagram brúkara.
Tað er bestemt ikki klókur humor. Sum oftast kanst tú gita, hvat punchline verður frá byrjan av, um altso hon ikki er okkurt heilt random (XD). Men um mann ikki flennir eftir joke’ini, so flennir mann eftir, hvussu pillbýttur teir eru, og tað vita teir væl sjálvir.
Bamsesovs
Vloggari / sketches
Snapchat brúkarin ger ikki bara sketches, hann vloggar eisini. Vloggarnir eru altíð glaðir og positivir. Inntil Liverpool tapa…
Hansara sketches eru stuttar og snúgva seg um kærleika, at blíva noktaður av hinum kyninum og tað at ikki føla seg góðan nokk.
Uppá ein máta kunnu hansara sketches síggast sum ein kritikkur av tí postmodernaða samfelagnum, vit búgva í, ella bara sum óskyldigt skemt.


text:
Persónligt frælsi
Vit vilja, at øll menniskju, uttan mun til aldur, kyn, uppruna, trúgv, sosiala støðu og kynsligan samleika, skulu hava somu rættindi at liva og virka í Føroyum.
Vinnuligt frælsi
Vínnulívið skapar búskaparliga grundarlagið undir samfelagnum og skal sum høvuðsregla rekast í privatum høpi. Tað almenna skal avmarka sín leiklut mest møguligt, og høvuðsuppgávan er at
tryggja, at vinnan er burðardygg.
Tjóðskaparligt frælsi
Framsókn vil, at Føroyar gerast fullveldi. Bert ein fræls tjóð kann gerast fullgildugur limur í altjóða samfelagnum, við øllum teimum fyrimunum og skyldum hetta inniber.
24. Mai 2011
Svar til Fólkaflokkin.Eg síggi í bløðunum at Fólkaflokkurin spyr, hví Framsókn hevur gjørt semju við Javnaðarflokkin, Sambandsflokkin og Tjóðveldi um ein langtíðar fiskivinnupolitikk.Svarið er sera einfalt. Hesir omanfyri nevndu flokkar hava munandi meira í felag við fiskivinnupolitikkin hjá Framsókn enn t.d. Fólkaflokkurin hevur.Eg haldi ikki,...
23. Mai 2011
- og gott politiskt handverk. Eitt sindur av kjaki hevur verið um arbeiðslagið í tinginum. Summi halda, at her valdar ruðuleiki og ongin kós. Onkur heldur, at tingið eigur at fara heim, áðrenn tann stóri skaðin hendir. Onnur halda, at løtan er tann rætta, og...
18. Mai 2011
Fólkaflytingin er størsta avbjóðingin vit føroyingar í dag hava og nakað má gerast fyri at venda hesi lagnugongd.Vit eru í dag knappliga 2000 fólk færri í aldursbólkinum millum 20 og 40 ár enn vit vóru fyri 15 árum síðan og samstundis eru vit 5000 fleiri...
17. Mai 2011
- Viðmerkingar til lógaruppskot hjá Anniku Olsen.Nei, eg haldi ikki at hetta er ein gongd leið!
Føroyar sigast at vera eitt frítt vesturlendskt land uttan sensur, og harvið skal tað vera.
Tankin er tó penur og habilur, men eg eri tó stórt bangin fyri,...
13. Mai 2011
Fiskivinnan skal eiga hægstu raðfesting við tí endamáli at hon gerst kappingarfør og lønandi. Øll fiskiveiða skal verða grundað á fiskifrøðiligar tilráðingar frá Havstovuni. Ein 3-5 ára skiftisskipan skal tryggja at øll veiða verður lívfrøðiliga burðardygg. Ein verjuskipan skal tryggja tilgongdina av smáfiski. Allar stuðulsskipanir...
29. Apr 2011
Eg síggi, at tað eru ymiskar meiningar um, hvussu gagnligt tað er, at halda lív í einari minnilutastjórn.Tað eru tey, sum halda, at tað ræður um, at fáa eitt val her og nú. Grundgevingarnar fyri hesum eru ymiskar. Fyri Framsókn er tað bara eitt val,...
26. Apr 2011
Ein semja millum samgonguna (Sambandsflokkin og Javnaðarflokkurin), Tjóðveldi og Framsókn kann hava slóðbrótandi týdning í strembanini eftir at fáa alla fiskivinnu í Føroyum lønandi og burðardygga eftir 5 árum.Framsókn hevur luttikið í samráðingunum við landsstýrið fyri at tryggja, at tey mál, sum hava ligið blokeraði...
14. Apr 2011
So kom góðkenningin frá Innlendismálaráðnum og Framsókn er nú ein flokkur, sum kann stilla upp til komandi løgtingsval. ...


text:
Eingin nývorðin mamma hugsar um at stoyta reyðvín í súgvifløskuna. Kortini drekka eini 30 prosent av øllum komandi mammum regluliga alkohol í viðgongutíðini, og tað er minst líka hættisligt, sum at geva barninum alkoholið beinleiðis.
Alkohol fer frá mammuni til barnið gjøgnum móðurkakuna, og alkoholpromillan verður tann sama hjá barninum, sum hon er hjá mammuni. Munurin á barni og mammu er tó, at óbúnu gøgnini hjá barninum ikki fáa niðurbrotið alkoholið líka skjótt, og av tí at alkohol í grundini er eitt slag av eitri, kann barnið fáa skaða.
Teir óbótaligu skaðar, sum kunnu standast av alkoholi, ávirka menningina og elva til heilaskaða og broytta útsjónd. Av tí, at tað ikki við vissu ber til at staðfesta nakra vandaleysa nøgd, er almenna tilmælið, at barnakonur halda seg fullkomiliga frá alkoholi í viðgongutíðini.
Tá tú gevur bróst
Tað ikki eins hættisligt fyri barnið, um mamman fær sær eitt glas við víni í tíðini, tá hon gevur bróst. Hóast alkoholnøgdin er hin sama í bróstamjólkini sum í blóðinum hjá mammuni, so ger tað stóran mun, at barnið drekkur sjálvt ístaðin fyri at fáa alkoholið beint í blóðið. Vilt tú binda um heilan fingur, skal tú tó lata vera við at drekka, beint áðrenn tú gevur bróst.
Best er at bíða einar tríggjar tímar, tí alkoholið hvørvur nevniliga úr bróstamjólkini eftir umleið trimum tímum. Tá er mjólkin endurnýggjað í bróstunum. Hinvegin eru aðrir vandar knýttir at rúsdrekka og bróstageving, tí motorikkur og metingarevni skerjast skjótt av alkoholi, og hvørt ár plágast pinkubørn av skaðum, sum standast av, at foreldrini hava drukkið.
Teksturin er týðing úr svenska faldaranum, "Fakta, tips och myter om alkohol och hälsa", sum er at fáa í øllum teimum svensku einkarsølunum.
Livir tú eitt vandafult lív uttan at vita av tí? Kanna tína alkoholnýtslu á alkoholprofilen.se
Sí áhugaverdan lesna um evnið niðanfyri:
NRK - "tá mamma og babba drekka"
WHO Evidence for the effectiveness and cost-effectiveness of interventions to reduce alcohol-related harm
WHO Handbook for action to reduce alcohol-related harm
Les meira um hvussu tú handfer rúsdrekka við skili á Alt om alkohol


text:
Sverri Egholm
23.07.2017 - 23:12
Mentan > Tónleikur > Festivalar
Tórsfest var ársins fest. Tað má helst staðfestast eftir ein væleydnaðan konsertdag á Vaglinum.
Tætt pakkaða skráin gjørdi, at áhoyrararnir í øllum aldri ikki keddu seg eina løtu. Alt frá Hamradun, Poul Krebs og Michael Falch, Dave Bicker og John Martin til Seeb og Swangah.
Veðrið spælir eisini altíð ein stóran leiklut á føroysku festivalinum og eisini har, gekk tað sum tað skuldi. Púra stilt og nærum einki avfall.
Tórsfest hevur júst lagt ein sokallaðan aftermovie á netið. Síggj frálíka filmin omanfyri.
Sí eisini: Myndir: Tórsfest 2017


text:
Anja og Thorvald ársins leikarar 2018
ítróttur22-04-2018 - 09:22 - Jóanis Albert Nielsen
Á gallaveitslu í Havn, sum Flogbóltsfelagið Fleyr skipaði fyri í gjár, var avdúkað at Anja S. Danielsen, Fleyr, og Thorvald Danielsen, Mjølnir, gjørdist ársins leikarar í 2017/18 í flogbóltinum.
Magnus Tausen avdúkaði hetta á veitsluni, og hevur henda teimum heiðursplátu.
Anja S. Danielsen hevur spælt sum kantáleypari hjá Fleyr, og hevur havt stóran lut í FM- og Steypaheitinum hjá felagnum í ár.
Thorvald Danielsen hevur spælt sum hevari hjá Mjølnir, og hevur verið við til at borið Mjølnir fram á fremstu rók í ár. Thorvald gjørdist skaddur miðskeiðis í kappingarárinum, og hevur ikki leikt við Mjølni aftur fyrr seinast í kappingarárinum, og hetta var júst tað sum manglaði, fyri at fáa Mjølnir í FM-finalurnar, har teir vunnu silvur.
Vit ynskja Anju og Thorvals tillukku við heiðrunum.


text:
Hallur av Rana 07.12.2017 (10:47)
Illveðrið rakar hondbóltin
Ódnarveðrið Caroline, sum í løtuni herjar kring landið, ávirkar nú eisini hondbóltskappingina hjá kvinnum og monnum. Tveir dystir, ið skuldi avgreiðast í kvøld eru nevniliga avlýstir.
Eftir ætlan skuldu kvinnurnar hjá Kyndli møta VÍF í høllini á Hálsi klokkan 18.30, áðrenn mansliðini hjá somu liðum skuldu spæla í somu høll klokkan 20. Men vegna veður, hevur Hondbóltssambandið avgjørt at avlýsa báðar dystirnir í kvøld.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Almannaverkið kann veita stuðul til trygdartelefon, um mett verður, at hetta er neyðugt vegna sjúku, ella at vandi er fyri, at eldri fólk, sum eru einsamøll heima, kunnu detta og koma til skaða, og tí ikki fáa boð frá sær.
Talan er um skipan, sum virkar gjøgnum telefonnetið. Eitt serligt telefontól verður sett til telefonnetið og persónurin, sum skal brúka trygdartelefonskipanina fær eitt armband um armin ella hálsband um hálsin við einum sendara í. Um vikomandi skal hava boð frá sær og ikki sleppur til vanligu telefonina, kann hann trýsta á sendaran, sum setir kalliskipanina í gongd.
Helst skulu 3-4 kontaktpersónar verða tilknýttir persóninum, sum fær kallitólið, so kalliskipanin kann ringja til tey fyrst. Um eingin kontaktpersónur svarar, svarar sjúkraflutningstænastan.
Trygdartelefon kemur ikki ístaðin fyri vanliga telefon, men er ein eyka trygd, um ikki slepst til telefonina.
Umsóknarblað til hjálpartól og spurnarblað til trygdartelefon er at finna undir oyðubløð.
Dagført tann 06-09-2013


text:
Hoyr eg kvøði kvøldarstjørnan bjarta
Tú sum glógvar bjørt á himlinum
Ber tú heilsu við tær og av hjarta
Heim til hennar’, ið eg hugsi um
Vit frá Føroya veðurbardu klettum
Settu kósina um stóru høv
Stýrdu yvir sjógv og bylgjur brøttu
Har sum mangur sjómaður fann grøv
Tá í kvøld eg siti her som eina
Eftir dagsins tunga strev, ið var
Nú mín hugur hagar heim man sveima
Heim til hennar’, ið mær er so kær
Tó eg leingist, veit eg, hvat enn hendir
Lítur hon fult og trygt á meg
Í tí lítlu bygd við Føroya strendur
Veit eg at hon leingist eins og eg
Kvøldarstjørnan, tá tú ljósið bjarta
Letur glógva millum landanna
Lýs tá fyri henni, sum mítt hjarta
Sendir boð um trúgva kærleika


text:
Týskvøldið 8. mai verður almennur fyrilestur og pallborðskjak í nýggja fyrilestrasalinum Kongshøll í gomlu saltgoymsluni í Sjóvinnuhúsinum. Hetta er fyrsta almenna tiltakið í Kongshøll, og tað er ikki hissini fyrilestrahaldari, sum er á skrá.
Tiltakið er í tveimum pørtum. Í fyrsta partinum heldur Michael Kimmel professari og kynsgranskari við sergrein í maskuliniteti – helst tann kendasti av sínum slag í heiminum – ein fyrilestur: “Lekidómur móti hatri:: Hvussu ungir menn koma inn í – og út úr – víðgongdum harðskapi”. Annar partur er eitt pallborðskjak við evninum “Í kjalarvørrinum á #meetoo – hvat hava vit lært?”, har Amy Aronson professari luttekur saman við Kimmel og øðrum.
Tiltakið er alment og ókeypis.
Javnstøðunevndin og Vitska – eitt samstarv millum Fróðskaparsetur Føroya og Norðurlandahúsið – hava bjóðað sosiologinum og rithøvundanum, Michael Kimmel professara, umframt journalisti og ritstjóra, Amy Aronson professara – bæði úr New York City í USA – til Føroya. Vitska hevur til endamáls at skipa fyri almennum fyrilestrum við aktuellum granskarum og øðrum, sum kunnu varpa ljós á aktuell evni og á gransking, sum hevur almennan áhuga.
Um Michael Kimmel, professara
Sosiologurin, rithøvundurin og forsprákarin fyri javnstøðu, Michael Kimmel, er forstjóri á Center for the Study of Men and Masculinities á Stony Brook Universitetinum í New York, har hann eisini er heiðursprofessari í sosiologi og kynsgransking. Hann hevur skrivað 20 bøkur, millum aðrar “Manhood in America”, “Angry White Men”, og best-sellaran, “Guyland”. Hann ráðgevir stjórnum, alheims fyritøkum og felagsskapum kring allan heim um menn og javnstøðu.
The New York Times, The Guardian og Huffington Post m.o. hava lýst hann sum heimsins fremsta kynsgranskara. Í sínum ótroyttiliga arbeiði fyri at fáa menn til at stuðla javnstøðu, hevur Kimmel hildið fyrilestrar á meira enn 300 hægri útbúgvingarstovnum, universitetum og studentaskúlum.
Hann hevur hildið røðu í Evropaparlamentinum, í Evropakommisiónini og í Evroparáðnum á Altjóða Kvinnudegnum. Og hann hevur arbeitt saman við ráðharrunum fyri javnstøðu í Noregi, Danmark og Svøríki um verkætlanir ætlaðar at stuðla dreingjum og monnum. Hann veitir felagsskapum, fyritøkum og almennum stovnum ráð um javnstøðu. Nýliga lýsti The Guardian hann sum "heimsins víðagitnasta mannliga feminist."
Kimmel er maður Amy Aronson, professara.
Um Amy Aronson, professara
Amy Aronson er professari á Fordham University í New York við sergrein í miðlasøgu við serligum denti á amerikonsk bløð. Innan fyri hesar karmar er hennara fremsti áhugi kynsgransking, bæði kvinnugransking og maskulinitetsgransking. Hon hevur givið út bæði vísindaligar og journalistiskar greinir um kynsspurningar, um margfeldi, um miðlasøgu og amerikanska mentan.
Hon hevur arbeitt sum ritstjóri á fleiri kendum bløðum, m.a. Working Woman og Ms., og hevur skrivað greinir í BusinessWeek, Global Journalist og í sunnudagsútgávuni av the Boston Globe.
Hon granskaði søguna hjá teim fyrstu amerikonsku kvinnubløðunum og lýsti hetta í bókini "Taking Liberties ". Grein hennara "Everything Old is New Again: How the 'New' User-Generated Magazine Takes Us Back to the Future" vann Best Article of the Year Award frá the American Journalism Historians Association. Hon hevur eisini skrivað fleiri bøkur um sosiologi saman við Michael Kimmel professara, so sum “Sociology Now”, og tvey-binds verkið “Encyclopedia of Masculinities”.
”Lekidómur móti hatri”
Fyrilesturin hjá Michael Kimmel er grundaður á seinastu bók hansara "Healing from Hate: How Young Men Get Into ― and Out of ― Violent Extremism".
Við hættisligari ferð tykjast alt fleiri hvítir amerikanarar at gerast víðgongdir nationalistar. At síggja til eru teir eggjaðir av, at Trump kom til valdið í USA, og av Alt-Right rørsluni. Bókin "Healing from Hate" varpar ljós á hatur sum eitt altjóða fyribrigdið og á atvoldina til, at eitt nýtt ættarlið av ungum monnum, ið leita eftir eini meining við lívinum og einum stavnhaldi, lata seg draga inn í hesar víðgongdu rørslur. Bókin avdúkar, hvussu ein ávís ímynd av maskuliniteti í sjálvum sær er fullkomiliga flættað inn í hetta fyribrigdið, og hvussu hesir ungu menn veruliga halda, at teir ongan týdning hava í hesum heimi, og hvussu teir kenna seg skúgvaðar til viks. Bókin granskar orsøkirnar, sum liggja aftanfyri fyribrigdið, og djarva arbeiðið hjá teimum, sum eru slopnir burtur úr víðgongdu yvirgangsbólkunum.
Tað innlitið, sum Kimmel hevur fingið gjøgnum sína víðfevndu gransking av monnum kring allan heim, sum hava vent víðgongdu bólkunum baki og nú arbeiða skipað ímóti radikaliseringini, hevur ført hann til merkisverdu niðurstøðuna, at kjarnumálini í USA og í muslimska heiminum í hesum høpi eru tey somu: Samfelagið hevur svikið teir ungu menninar og hevur ikki dugað at sett seg inn í støðu teirra. Framvøksturin av hatursbólkum er partur av einum grundleggjandi umskifti í tí sundurbrotna sonevnda amerikanska dreyminum. Sæð í ljósinum av amerikanska forsetavalinum í 2016 er hetta ein gongd, sum bara er styrknað kring allan heim. Hvussu ber tað til, at vit menniskju eru komin, har vit eru í dag, har vit hava vent vreiði okkara móti hvørjum øðrum? Hvat dregur ungar menn inn í víðgongdar yvirgangsbólkar?
Hvørjar eru ideologiirnar, sum geva teimum íblástur til hetta? Og hvørji eru tey kensluligu bondini, sum verða smíðað í hesi tilgongd, sum gera tað so torført hjá teimum at sleppa burtur úr tí aftur, hóast teir fegnir vilja?
Fólkaræðið, har siðment samtala millum menniskju ræður, møtir stórum avbjóðingum í dag. Kimmel roynir at vera tann sakliga, skynsama røddin, sum ger vart við rótina til hatrið og vísir á ein møguligan veg frameftir móti eini tolsamari verð.
#metoo – hvat hava vit lært?
Ein baksláttur tykist at henda í løtuni í kjalarvørrinum av #MeToo og #TimesUp rørsluni. Kjak í sosialu miðlunum og øðrum miðlum í heila tikið avdúka, at – summir – menn gerast alt meira varnir – ella beinleiðis illviljaðir – mótvegis konufólki, serliga mótvegis feministum. Summir halda, at feministar hata allar menn, og at feministar síggja allan maskulinitet sum eitrandi (toxic). Summir halda, at feministar vilja gera allar menn til mammudreingir og viska burtur allar munir millum kynini. Summir ákæra feministar fyri at dyrka offurleiklutin bara fyri at manipulera og vinna sær vald á monnum, og ákæra feminismuna fyri at vera orsøkina til alla teirra líðing.
Er hetta ein rættvís tulking av feminismuni? Ella er feminisma í veruleikanum beint tað øvuta: Styrkir feminisma BÆÐI kvinnur OG menn?
Pallborðið fer at kjakast um mýtur um feminismu, maskulinitet og feminitet og um spurningar so sum: Er maskulinitetur veruliga hóttur? Er feminisma góð ella ring fyri menn? Er feminisma í afturgongd? Hvussu handfara vit hugburð, sum fremur sundurlyndi og stríð millum kynini? Er møguligt at røkka javnstøðu, so eingin er fyri mismuni vegna kyn, tjóðaruppruna, útsjónd, brek, kynsliga áskoðan, átrúnað ella politiska fatan? Og um so er, hvussu kann hetta best røkkast? Hvønn leiklut spæla miðlar í hesum? Og hvussu ávirka og forma miðlar maskulinitet/feminitet í dag?
Kvøldið í Kongshøll byrjar við, at Ólavur Ellefsen helvur eina stutta vælkomurøðu. Síðan heldur Michael Kimmel, professari, fyrilesturin ”Lekidómur móti hatri”. Eftir ein drekkamunn og eitt umfar, har høvi verður at seta Kimmel professara spurningar, verður pallborðsorðaskifti við heitinum ”Í kjalarvørrinum av #meetoo – hvat hava vit lært?”, eitt kjak um, hví javnstøða og feminisma kanska er “gott” fyri menn. Luttakarar vera Michael Kimmel professari, Amy Aronson professari, Erika Hayfield, lektari og granskari á Fróðskaparsetrinum og Ólavur Ellefsen, formaður í Javnstøðunevndini.


text:
Sverri Egholm
05.02.2018 - 21:40
Mentan > Tónleikur > Tónleikakappingar
Eurovision-serfrøðingurin og ein av stovnaruum av eurovisionworld.com, Rasmus Petersen, hevur ikki Carlsen-systarnar úr Havn, sum favoritt til danska Melodi Grand Prix, sum verður leygardagin.
Hoyr sangin "Standing up for love" hjá Carlsen omanfyri.
Dr.dk hevur fingið Rasmus Petersen at gera eina meting av sangunum og eisini at meta um, hvørjir tríggir sangir koma í finalu umfarið leygardagin, og
- Ein bleytur, heitur og lekkur sangur frá vøkru Carlsen-systrunum. Lagið minnur um hollendsku Eurovision-systrarnar, O'G3NE og 90’ara bólkin Wilson Philips, heldur.
- Røddirnar hjá systrunum passa sera væl saman. Harmoniurin er í topp, og tað ljóðar bara lekkurt. Eitt trygt útvarpshitt á P4, men er tað nóg gott til Eurovision? spyr Rasmus Petersen.
Hóast hann ikki beinleiðis heldur, at Vanja, Laila og Barbara sleppa víðari til finaluumfarið, so avskrivar hann ikki heilt havnardamurnar. Hann sigur, at tær kanska koma víðari.
Rasmus Petersen væntar tó, at sangirnir “Higher Ground” hjá Jonas Rasmussen, Boys on Girls hjá Sannie og Music for the Road hjá Albin Fredy, koma víðari til finaluumfarið.
Lyklaorðið fyri allar sangirnar, sum leygardagin skulu kappast um sigurin í danska Melodi Grand Prixnum er góðska, heldur Rasmus Petersen.
- Vónandi dámar Evropa tað sama sum Danmark, tí so kunnu vit sagtans fáa eina góða støðu í Eurovision 2018, sum verður í mai, sigur hann við heimasíðuna hjá Danmarks Radio.


text:
Kirkjubømúrurin
Fornminnini í Kirkjubø eru tey einastu í Føroyum, sum eru stórfingin í útsjónd. Tey umboða ikki siðbundnan føroyskan byggisið, men eru merkt av sambandi teirra við norðurlendsku og alheims kirkjuna í miðøld. Tey bera boð um ríkidømi og vald í einum annars fámentum samfelagi og greina, at tað serliga var umvegis Kirkjubø, at mentanarlig rák úr Norðurlondum og Evropa komu inn í føroyska samfelagið.
Fornminnini í Kirkjubø, sum hava størst áhuga, eru
- Múrurin, bygdur umleið 1300.
- Bispagarðsleivdirnar við múraðum kjallarum frá umleið 1300.
- Stokkastovurnar frá uml. 1350, sum standa oman á múraðu bispagarðskjallarunum.
- Kirkjutoftin Líkhús, bygd umleið 1420.
- Sóknarkirkjan, sum varð bygd sum biskupskirkja umleið 1250.
Harumframt finnast í økinum nærendis lutvíst útgrivin og óútgrivin jarðføst fornminni, sum hava tilknýti til biskupssetrið og bygging á staðnum í miðøld og víkingaøld.
Múrurin síðan 1817
Eldra varðveitingarsøgan
Tann antikvariski áhugin fyri biskupssetrinum í Kirkjubø tók seg upp í 1817, tá náttúrugranskarin og presturin, H.C. Lyngbye eftir umbøn frá Den Kongelige Commission i Kjøbenhavn for Oldsagers Opbevaring gjørdi fyrstu lýsingina av fornminnunum. Í sambandi við, at mann í Danmark um hetta mundið fór undir friðing av fornminnum úr miðøld, gjørdi frágreiðingin hjá Lyngbye, at danska Oldsagskommisiónin í 1819 tók stig til at friða Múrin.
Miðskeiðis í 1840-unum tók Oldsagskommissiónin stig til varðveitingarátøk í sambandi við Múrin. Síðan sær út til, at støðgur kom í í nøkur ár. Men áhugin fyri Múrinum vaknaði aftur í 1860. Orsøkin var, at sóknarkirkjan var komin í vanda fyri at fara í havið orsakað av brimið, sum máaði undan bakkanum, og var tí vrakað. Í tí sambandi varð danski arkitekturin, Vilhelm Dahlerup, sendur til Føroya at kanna málið, og hann gjørdi uppskot um, at dómkirkjutoftin varð “gjørd liðug”, fyri síðan at verða brúkt sum sóknarkirkja. Hesar ætlanir vórðu tó uppgivnar í 1868, og ístaðin varð gamla kirkjan tryggjað við einum brimgarði og umvæld.
Í 1889 tók “Directionen for de nationale Mindesmærkers Bevaring” stig til eitt nýtt og meira umfatandi varðveitingarátak við atliti at Múrinum. Danski arkitekturin, Erik Schiødte, fekk í lag, at leysir steinar vórðu settir í aftur, somuleiðis vindeyga- og trappusteinar, og at vindeygakarmar vórðu útmúraðir og avdekkaðir við nýggjum tilhøgdum dekksteinum. Eisini varð sement lagt oman á múrkrúnuna og í ávísum støðum eisini tilhøgdir steinar.
Frá miðskeiðis í 1890-unum vitjaði longdi armurin hjá Danmarks Nationalmuseum , Daniel Bruun kapteynur, fleiri ferðir í Kirkjubø. Hann hevði eitt tætt samstarv við Jóannes Patursson, bónda, sum hevði stóran áhuga fyri søguni hjá garði sínum. Í 1905 sendi Danmarks Nationalmuseum arkitektin L. Koefoed-Jensen til Kirkjubøar. Hann gjørdi uppmátingar og kanningar, fekk lagt eitt nýtt lag av sementi á múrkrónuna og síðan eitt lag av flagi. Í árunum, sum síðan komu, var tað í høvuðsheitum Jóannes bóndi, sum við at rudda upp og burturbeina fleiri bygningar á garðinum og síðani við útgrevstri, sum fekk fleiri eldri bygningaleivdir fram í ljósmála. Verulig arbeiði á tey stórfingnu fornminnini tykjast kortini ikki at vera farin fram í hesum tíðarskeiðinum.
Í 1930-unum komu fram hugsanir um eitt norðurlendskt stórtak í sambandi við fornminnini í Kirkjubø, við stjóranum á Danmarks Nationalmuseum, Poul Nørlund, á odda. Útbrotið av seinna heimsbardaga førdi kortini til, at ætlanirnar fyribils vóru lagdar til viks. Men beint eftir kríggið var Poul Nørlund í Føroyum, nú sum ráðgevi í antikvariskum spurningum í teirri nýggju støðuni, sum var við at henda í ríkisfelagsskapinum. Eitt av økjunum, sum vórðu føroyskt sermál í føroyska heimastýrinum í 1948, var tað antikvariska arbeiðið, og Føroyar fingu sína egnu fornminnafriðingarlóg, Løgtingslóg nr. 19 frá 1948, sum enn er í gildi.
Eftir at hetta var hent, varð ætlanin um eitt felags norðurlendska verkætlan í Kirkjubø tikin fram aftur við Poul Nørlund sum stigtakara. Verkætlanin varð framd í árunum 1953-55 og umfataði alt bispasetrið, tvs. tær tríggjar miðaldarkirkjurnar og bispagarðin. Leikararnir í hesi norðurlendsku verkætlanini vóru umboð fyri Danmarks Nationalmuseum, Riksantikvaren í Oslo og Føroya Fornminnissavn, sum var sett á stovn í 1952. Framdar vórðu umfatandi útgrevstrar og kanningar, men tó ikki varðveitingararbeiði á Múrin.
Yngra varðveitingarsøgan
Í 1970-unum og inn í 1980-ini stóð Føroya Fornminnissavn fyri fleiri minni arbeiðum í Múrinum, mest umvælingar av fugum. Men um hetta mundið kyknaði upp eitt kjak millum fólk, um varðveitingarstøðuna hjá Múrinum, sum var grundað í tí byrjandi kjakinum um heimsveðurlagið. Fólk óttaðust, at luftdálking og súrt regn hevði við sær eina økta niðurbróting av múrverkinum.
Hetta hevði við sær, at landsantikvarurin í 1985 gjørdi Føroya Landsstýri varugt við varðveitingarstøðuna, og peningur varð játtaður til at gera eina støðukanning av Múrinum. Frágreiðingin var liðug í 1986, og í henni varð millum annað mælt til átøk um nýgerð av høggmyndum og arkitekturliðum. Hetta førdi kortini til ymiskar fakligar ósemjur um varðveitingaretiskar spurningar, sum um hetta mundi enn ikki vóru allýstir. Frágreiðingin kom til at verða støði undir kjakinum seinni um varðveitingararbeiðini.
Tey næstu og meira langtíðar stigini vórðu tikin í 1988. Hesi umfataðu eitt fakligt kjak og antikvariska meting um, hvørjar varðveitingarligar grundreglur áttu at verða nýttar sum støði fyri arbeiðinum, og hvørjum ítøkiligum tiltøkum miðað átti at verða eftir. Í hesum sambandi varð sett ein serfrøðinganevnd við umboðum frá Føroya Fornminnissavni, Danmarks Nationalmuseum, Kunstakademiets Konservatorskole og Arkitektskole og Riksantikvaren í Oslo.
Serfrøðinganevndin frá 1988 var samd um, við altjóða varðveitingaretikki í huga, at farast átti fram eftir eini tvísporaðari leið, nevniliga varðveiting og vernd. Talan kundi verða um at inniloka Múrin, heilt ella lutvís. Sjálvt varðveitingarsjónarmiðið var frá byrjan, at Múrurin skuldi varðveitast sum eitt skjal, ella kanska heldur sum ein museumslutur. Tað varð hildið at hava alstóran týdning, at Múrurin sum útgangsstøði varð varðveittur óbroyttur – einki skuldi takast burtur og einki leggjast afturat – øll arbeiði, sum skuldu gerast, skuldu vera reversibul, tað skuldi kunna vendast aftur til tað upprunaliga. Ein arbeiðsætlan varð gjørd fyri varðveitingararbeiðið, og semja var eisini um, at hon ikki einans skuldi umfata fornminnini, men alt umhvørvið í Kirkjubø.
Hesar grundreglur viðvíkjandi varðveitingini feldi serfrøðinganevndin í oktober 1992 á blað og legði tað fyri landsstýrismannin við mentamálum, sum tók undir við tilráðingini. Hesar grundreglur hevur síðan verið arbeitt út frá. Her varð sligið fast, at tað var uppgávan hjá tí antikvariska myndugleikanum at varðveita fornminnini við at steðga niðurbrótingini og harvið “at varðveita hesi bygningasøguligu skjøl í teirra núverandi støðu”.
Tilráðingin 1997
Í 1997 legði serfrøðinganevndin úrslit síni fyri landsstýrismannin við mentamálum í eini tilráðing, sum eisini varð prentað og útgivin.
Í høvuðsheitum mælti serfrøðinganevndin til ein tvísporaðan framgangshátt, nevniliga konservering og varðveiting, sum bæði skuldu vera náttúrligir liðir í varðveitingararbeiðinum.
Sambært tilmælinum um konservering skuldi ein veðurverja skuldi setast upp. Endamálið við henni var at forða niðurbrótingini frá vindi og regni, samstundis sum hon vildi elva til turking av mørtli at múrkjarnu. Verðurverjan skuldi eisini gerast soleiðis, at hon kundi vera arbeiðspallur í sambandi við konserveringsarbeiðini, t.d. tá bygningafornfrøðiligar kanningar skuldi gerast, og seinni, tá múrverkið skuldi umvælast. Meðan hesi arbeiðini fóru fram, skuldu fáast til vega byggitøkniligar upplýsingar, sum skuldu verða støði undir teimum endaligu varðveitingartiltøkunum.
Tilmælið um varðveiting hevði samband við eina varandi ella endaliga varðveitingarloysn. Henda endaliga loysnin skuldi gerast við støði í eini norðurlendskari arkitekta- ella hugskotskapping, og sum skuldi fara fram eftir eini skrá, sum antikvarisku myndugleikarnir í Føroyum fingu í lag.
Tilmælið hjá serfrøðinganevndini fekk tó harða mótstøðu í Kirkjubø, har lagt varð fram eitt alternativt varðveitingaruppskot, sum tó ikki hevði antikvarisku varðveitingina í huga. Mann ynskti at loka øll op í toftini, og skotið varð upp, at flagtekja varð løgd á, og glasmosaikkvindeygu ísett, fyri at toftin síðani kundi verða brúkt sum framsýningarrúm til lutir, ið stavaðu frá bispasetrinum, millum annað miðaldarliga kirkjuinnbúgvið, sum síðan 1876 hevði verið varðveitt á Danmarks Nationalmuseum. Hvørjar avleiðingar hetta uppskotið vildi fáa fyri varðveitingina av toftini, tvs. hvørji varðveitingaretisk sjónarmið skuldu gera seg galdandi, var eingin støða tikin til.
Mótstøðan úr Kirkjubø hevði við sær, at politikkur kom í málið. Summarið 1998 fekk støðan ta løgnu vend, at landsstýrismaðurin við mentamálum tók málið í egnar hendur, tí hann helt, at tað mátti kunna finnast ein loysn, sum allir partar kundu standa saman um. Hetta førdi við sær, at alt arbeiði steðgaði í nøkur ár.
Álitið 2008
Í 2001 setti landsstýrismaðurin við mentamálum eina nýggja nevnd, manna við formanni uttan fyri antikvariska umhvørvið og annars íognarum í málinum, at gera sær tilráðing um framtíðar varðveitingararbeiðið. Eftir tilráðing nevndarinnar varð játtaður peningur til at seta upp veðurverjuna, sum serfrøðinganevndin tilmælti í 1997, og annars at gera tær av henni tilmæltu kanningar viðvíkjandi veðurárini á Múrin.
Í 2008 lat Múrnevndin frá 2001 saman við Føroya Fornminnissavni landsstýrismanninum álit sítt í málinum. Í stuttum varð mælt til,
A. at verndararbeiðið framhaldandi fer fram eftir altjóða leiðreglum, og at arbeitt verður miðvíst fram ímóti, at mentanarminnini í Kirkjubø sum ein heild, t.e. eisini aðrar leivdir av biskupssetrinum, verða góðkend av alheimssamfelagnum sum heimsarvur.
B. at varðveitingar- og verndararbeiðið í sambandi við Kirkjubømúrin verður skipað sum ein verkætlan, sum hevur til endamáls at tryggja støðugt viðlíkahald av múrverkinum uttan at inniloka Múrin.
C. at varðveitingar- og verndartiltøk verða kjølfest í kommunalari byggisamtykt fyri bygdina í Kirkjubø, og at norðurlendsk arkitektakapping verður fyriskipað fyri fornminnaumhvørvið í Kirkjubø sum heild.
Álitið frá 2008 leggur soleiðis serligan dent á spurningin um varðveiting, ímeðan mælt verður til, at spurningurin um konservering skuldi verða loystur sambært tilmælinum frá serfrøðinganevndini í 1997.
Álitið varð formliga góðkent av landsstýriskvinnuni við mentamálum í januar 2010. Harvið varð málið eisini formliga latið antikvarisku myndugleikunum aftur.
Varðveitingararbeiðið síðan 2003
Hóast formligu støðuna, sum kom í í 1998, hevur konserverings- og varðveitingararbeiðið viðvíkjandi Múrinum síðan 2001 verið skipað sum ein verkætlan hjá landsantikvarinum, við staðseting av projektleiðslu hjá Føroya Fornminnissavni.
Í samsvari við tilráðingina í álitinum frá 2008 verður konserveringsarbeiðið gjørt sambært tilráðingini hjá serfrøðinganevndini frá 1997. Veðurverjan varð uppsett í 2003-04, og í tíðarskeiðinum 2005-2008 eru gjørdar veðurkanningar í sambandi við varðveitingarviðurskiftini í Múrinum, kanningar av mørtilsamanseting og vætuviðurskiftum eins og skrásetingar gjørdar av tilhøgdum steinum, sum funnir eru í lendinum gjøgnum tíðina. Í 2009 varð gjørd ein fotoskanning av Múrinum og einum av kjallararúmunum í bispagarðinum. Skanningarnar skulu vera grundarlag undir teimum bygningafornfrøðiligu kanningunum, sum farast skal undir í 2010. Øll gjørd arbeiði eru væl lýst í frágreiðingum, sum síggjast á heimasíðu Føroya Fornminnissavns.
Altjóða varðveitingaretikkur
Í álitinum frá 2008 verður víst á týdningin av, at varðveitingararbeiðið verður framt sambært altjóða etikki á mentanararvøkinum. Mælt verður tí til, “at arbeitt verður miðvíst fram ímóti, at mentanarminnini í Kirkjubø sum ein heild, t.e. eisini aðrar leivdir av biskupssetrinum, verða góðkend av alheimssamfelagnum sum heimsarvur”.
Føroya Fornminnissavn tekur undir við hesi áskoðan og metir, at tað hevur stóran týdning fyri umdømi Føroya í altjóða arbeiðinum á mentanararvsøkinum, at varðveitingararbeiðini í Kirkjubø verða framd eftir tilráðingini frá 2008, uttan mun til, um høga málið, ið nevndin setir fram um heimsarv, kann røkkast. Útlitini til tess eru ikki tey bjartastu í løtuni, sí annars krøv og strategi hjá UNESCO-felagsskapinum ICOMOS, sum umsitur heimsarv.


text:
- Tíðindi, mentan og ítróttur
Kunnu forvinna pengar fyri okkara talgildu spor
DR skrivar, at nýggja lóggávan um persónsdátur styrkir upphavsrættindini hjá einstaklinginum mótvegis fyritøkum, sum forvinna sera nógvan pening uppá slóðirnar hjá kundabólkum á netinum.
Lógin fær gildi í mai.
- Í dag liva sera mangar fyritøkur av okkara upplýsingum. Hetta er handil við dátum. Við nýggju reglunum fáa vit brúkarar rætt til at flyta upplýsingar millum fyritøkur og fáa tamarhald á okkara egnu dátur, sigur Anette Høyrup, sum er leiðandi løgfrøðingur í danska Brúkararáðnum.
Einstaklingar fáa í vár rætt til at savna, strika, rætta ella flyta persónligar upplýsingar, og tað heldur Birgitte Hass frá IT-Branchen eisini fer at geva nýggjar møguleikar.
- Nú verður tað endaliga staðfest, at dátur eru tín ogn og ikki ognin hjá fyritøkum. Hetta er samstundis eisini ein møguleiki fyri størri kapping um tað, sum hevur alt at siga fyri marknaðarstøðuna hjá fyritøkunum: nevniliga at kenna sínar kundar betri enn kappingarneytarnir gera, sigur Birgitte Hass við Danmarks Radio.
Sí eisini


text:
Vit byrja við nýggjari bók, Ferðing og ferðsla.
4. og 5 jan. fara vit at arbeiða við yrking hjá Karsten Hoydal, abba Høgna Hoydal.
Yrkingin eitur Ganga nú á meg minnini.
Bólkarnir eru hesir:
Bólkur 1: Poul J., Dávid, Maria J. og Eivør
Bólkur 2: Silas, Dánial, Rósa og Lea
Bólkur 3: Kristian, Rógvi, Malena og Maria H.
Bólkur 4: Ári, Tóki, Kertin og Bjørt
Bólkur 5: Karl O. Jákup, Bergit, Kári og Josiah
Vit lesa søguna í skúlanum, so langt vit náa.
Lesa søguna lidna heima og fáa uppg. at loysa:
1. Er hetta eitt ævintýr, ein stuttsøga ella ein søgn?
2. Hvar fara hendingarnar fram?
3. Nevn aðrar bygdir, ið koma fyri í tekstinum.
4. Nevn onnur støð í Kalsoynni, har Páll heldur til.
Hesin teksturin er gott dømi um tekst, ið bert hevur ein høvðuspersón.
1. Hvør er hann?
2. Lýs hann. Nýt so nógv lýsingarorð tú kanst (kassin niðanfyri kann vera tær ein hjálp)
SSP og barnaverndin koma á gátt hjá 7.d
"Páll fangi" er í høvuðsheitum sannsøgusøgn. Vit vita, at Páll er føddur um leið 1620 og verður dømdur í 1657. Men drøg av bæði fólkatrúsøgn og upphavssøgn eru í frásøgnini.
1. Finn á sí. 28-29 dømi um fólkatrúsøgn.
2. Finn á sí. 29 dømi um upphavssøgn.
Bókasavn
Eg skrivi
Servøvn sí. 10, 11, 12 og 13
Vit skriva fyrisøgn
Frílesing
Tey (yrking hjá Hans J. Glerfoss)
1.Hvønn persón vendir yrkjarin sær til, 1., 2., ella 3.?
2.stutt um yrkingarlagið
3.Hvønn boðskap ber yrkjarin í hesi yrking?
Jens Marni við sanginum Dreymahavið: trýst her!
Tekstsløg: trýst her!
Nær enda navnorð við ð: trýst her!


text:
2010 er farið og sum tað fyrsta í nýggja árinum, geva vit listafólkunum orðið
1. Hvat var tín størsta listauppliving í 2010?
6. juli Jazzhouse: Joshua Redman Double Trio (US)
Joshua Redman (sax)
Matt Penman (b)
Bill Stewart (dr)
Reuben Rogers (b)
Greg Hutchinson (dr)
2. Hvat gleðir tú teg mest til at uppliva innan tína listagrein í 2011?
Jazzfestivalin Keypmannahavn
3. Hvat hevði verið størsta mentanarpolitiska frambrotið, sum tú hevði viljað sæð í verki í 2011?
*At uppskotið sum MenTón hevur lagt fram fyri Mentamálaráðnum, um at seta á stovn grunn til at stuðla spælistøðum í Føroyum við samsýningum til tónleikarar, verður veruleiki.
*Eitt gott spælistað í høvustaðnum
*Eina tónlistarlóg.


text:
Ísak Guttormsson
Ísak Guttormsson var løgmaður í Føroyum 1583 - 1588 og bóndi í Vági.
Tá Jóan Heinason varð settur frá sum løgmaður, varð (uttan tilmæli frá løgtinginum) Ísak Guttormsson í skundi settur í løgmansstarvið. Hesin maður, sum helst hevur búð í Kirkjubø, var sonur Guttorm Andrasson og abbasonur Andras Guttormsson. Teir høvdu báðir verið løgmenn.
Gilli | Sjúrður | Símun | Dagfinnur Halvdanarson | Haraldur Kálvsson | Roald | Jørundur Skógdrívsson | Tórmóður Sigurðsson | Andras Guttormsson | Guttormur Andrasson | Jógvan Heinason | Ísak Guttormsson | Pætur Jákupsson | Tummas Símunarson | Zakarias Tormóðsson | Jógvan Justinusson | Jógvan Poulsen | Balzer Jacobsen | Jógvan Poulsen | Jákup Jógvansson | Jóhan Hendrik Weyhe | Sámal Pætursson Lamhauge | Hans Jákupsson Debes | Thorkild Fjeldsted | Jacob Hveding | Johan Michael Lund | Jørgen Frantz Hammershaimb


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
tirsdag den 22. oktober 2013
Ein frálík sending, sum ongum dámar
Munurin millum centrum og útjaðara í Føroyum er ovurstórur. Helst er hann størri enn í Danmark. Journalisturin hevði eina søgu at siga um føroyskar kvinnur, sum flýggja, og um fremmandar, sum flyta til Føroya frá fjarskotnum londum. Hann skuldi ikki lýsa alt føroyska samfelagið. Tað er ein vanlig og sjálvsagt loyvd journalistisk prioritering, at sendingin bara vísti lívið í útjaðaranum.
Tað er í útjaðaranum, kvinnurnar mangla. Í Havn eru næstan líka nógvar kvinnur sum menn. Eg havi sett íbúgvatøl pr. 1. januar 2013 frá Hagstovuni upp í talvu, har síðsta kolonna ("Kvinnutrot") er talið av monnum, sum eru fleiri enn kvinnur.
Í Tórshavnar kommunu búgva 41.1 pct av fólkinum, og har er næstan javnbýtt: 50.5 pct menn og 49.5 pct kvinnur. Men uttanfyri Tórshavnar kommunu, har 58.9 pct av fólkinum búgva er munurin nógv størri: 52.9 pct menn og 47.1 pct kvinnur.
Hóast næstan helvtin av fólkinum býr í Tórshavnar kommunu, er bara ein lítil partur (211) av samlaða kvinnutrotinum (1841) í Tórshavnar kommunu.
Sendingin lýsti tí helst væl, hví kvinnurnar rýma: Tær tíma ikki bygdalívið. Og so er ein partur av loysnini at minka kvinnutrotið helst: Føroyar skulu vera meira Tórshavn og minni útjaðari.
Tey flestu eru helst samd um hetta. Og kanska er tað tí, tey eru so ónøgd við sendingina. Ikki tí hon gevur eina skeiva mynd av Føroyum (tað ger hon), men tí hon gevur eina skeiva mynd av teimum Føroyum sum tey ynskja.


text:
Hvassi – berjist ímóti er fimta bókin í...
Hvassi – berjist ímóti er fimta bókin í røðini um Hvassa. Bókin er partur av krabbabókini og er gráur krabbi.
’Hevndin er ikki søt. Hon er bara neyðu...
’Hevndin er ikki søt. Hon er bara neyðug.’ Í hesi sjeyndu og næst seinastu bókini sigur Hvassi loksins frá øllum t&iacu...
Nærkist er undirheitið á næstu bókini u...
Nærkist er undirheitið á næstu bókini um unga dreingin, sum verður róptur Hvassi og ongan eigur uttan seg sjálvan.
Tað snýr seg ikki um at vinna. tað snýr...
Tað snýr seg ikki um at vinna. tað snýr seg um at halda sær á lívi. Soleiðis er leiðreglan hjá Hvassa, sum strí&...
Hetta er seinasta bókin í røðini um ung...
Hetta er seinasta bókin í røðini um unga drongin, sum hevur alt at vinna og einki at missa.
Hvassi – Spæli deyður er heitið á fyrst...
Hvassi – Spæli deyður er heitið á fyrstu bókini til gráa krabban.
Sætta bókin í røðini um rýmingin Hvassa...
Sætta bókin í røðini um rýmingin Hvassa